qundao/data-zh-poetry huggingface dataset:
过佘文植兰笋山房示诗二章·其二
作者：姚燮
朝代：清
体裁：七言律诗

堂虚不使芥留坳，叶苦难为屋系匏。质库茸裘因客典，官厨滥食代谁庖？青天炯炯横眉宇，白日骎骎走竹梢。利刃未能屠瘈狗，先生何以解诙嘲？
过冯丈夜话三叠前韵
作者：姚燮
朝代：清
体裁：七言律诗

蠢我无能蠹字虫，络丝成茧逊蚕工。清神照水明纤霭，高论排阊动夕风。长柄但持孤剑在，名山谁信百年空？相将洗鍊尘中骨，煮雪匡庐一鼎同。
过刘山人泳之二章·其一
作者：姚燮
朝代：清
体裁：古风

相见若隔世，握手惊瘦颜。问我乱时苦，晷短难尽言。幸不冻饿死，埋弃同草菅。但愧权力微，末由救沈渊。迩来海祅净，元气渐回旋。虽尚依人居，耄稚差告安。今年走京洛，挟策徒蹒跚。归途过君里，且践平生欢。雨旸变晨夕，晴晦迭流迁。此身各如寄，一笑愁且蠲。
过刘山人泳之二章·其二
作者：姚燮
朝代：清
体裁：古风

吴风趋日靡，车笠崇华浮。君来廛市居，闲性绝外求。古堂如空山，藓气凄以幽。早桂含微华，屋角来鸣鸠。妙理托诗画，穆与元化游。在涵意无荡，得养神益遒。庭背弄晨晖，萱树青脩脩。昕暮影不离，乐大忘其忧。对君犹晨钟，内警益之羞。期颐能几何，道路胡未休？仰视云乱飞，长天浩然秋。归当力耕作，庶补吾生尤。
过南郊观赤秃儿舞铁杆枪歌
作者：姚燮
朝代：清
体裁：古风

九月西风金气辣，空场乱草带沙拔。左手障面右扪发，日暮郊行意萧瑟。风头一转雷鼓戛，银电光中落飞鹘。飞鹘落地不到地，翅若冰轮旋搰搰。我生从未逢此奇，心待迟回目先刮。廿年读史誇贯通，谁料依然守昏瞎？东吴短人称赤秃，十九从军充走卒。瘦躯三尺悍兀兀，铁杆枪持六尺八。青带齐眉束黄帓，揎袖缠肱解宽褐。倒拖枪杆行躄躠，眼揭城门向空阔。臂如弯弓作横担，摩杆沈吟似嫌滑。忽复竖杆作杖扶，以杆较身半当頞。观者当场静无聒，圜立如墙耸肩骨。钲角不鸣鼓不伐，势有千龙走砏汃。人枪动静争一喝，弄铁为棉碎花攃。以枪抵风风逆奔，风劲无能犯毫末。千人眉颤骇寒慄，白日照空竟飞雪。老翁扪喜心肝存，童子趋防耳根割。猛然脱手愁中人，枪过人头去飘瞥。却于隔涧荒坟颠，倒卓摇摇类孤楔。鬨场狂笑缨欲绝，舞者低腰自缠袜。我心远驰万里渤，从此沈阴有昭揭。将军诚为国爱才，岂尔无名老埋阏？他年凯定告天子，上将麒麟署勋烈，尔返田园种葵葛。
过叶山人元阶郡寓留饮并怀厉山人滃州
作者：姚燮
朝代：清
体裁：五言律诗

瘦颜各无恙，忘已别经年。高烛开尊酒，深苔坐夕烟。蟾光迟不照，鹤梦几能圆？且觅楼西妓，联床听拨弦。
过吴侍读葆晋适与高广文锡蕃读余恩县题壁诗因用陈氏园林诗五章韵联句见贻依韵奉答·其一
作者：姚燮
朝代：清
体裁：五言律诗

短窍泄雌风，羞吹广座中。联珠聊附斗，零彩不能虹。马�辞卑轭，蚕荒辟旧丛。愿摛荷芰叶，散碧向空濛。
过吴侍读葆晋适与高广文锡蕃读余恩县题壁诗因用陈氏园林诗五章韵联句见贻依韵奉答·其三
作者：姚燮
朝代：清
体裁：五言律诗

客愤愁无剑，吾狂恕不冠。花觚留晚酌，韭饼补春槃。近刹钟初递，高城月自寒。须眉幸如昔，莫漫感流湍。
过吴侍读葆晋适与高广文锡蕃读余恩县题壁诗因用陈氏园林诗五章韵联句见贻依韵奉答·其二
作者：姚燮
朝代：清
体裁：五言律诗

筱廊春作韵，藤榭昼生阴。相对有良友，如何不抚琴？爽宜疏雨过，暗得古香侵。投我南天榄，回甘耐密寻。
过吴侍读葆晋适与高广文锡蕃读余恩县题壁诗因用陈氏园林诗五章韵联句见贻依韵奉答·其五
作者：姚燮
朝代：清
体裁：五言律诗

遥夜极清凄，吟声相閒低。欲为天马啸，怕警露鸦栖。辙正誇能合，槎孤愿引迷。石床松可簟，拚我醉如泥。
过吴侍读葆晋适与高广文锡蕃读余恩县题壁诗因用陈氏园林诗五章韵联句见贻依韵奉答·其四
作者：姚燮
朝代：清
体裁：五言律诗

幸脱干戈劫，而从远道来。乱离馀短裌，涕泣话深杯。佩玦看昏涩，沙风听莽回。壁间吾影在，癯丑不如梅。
过城南某氏废园
作者：姚燮
朝代：清
体裁：七言律诗

偃门寒瘦两三松，不作云姿但雪容。高下水廊阑尽废，参差花径藓都封。青樽明月思荷社，白发公孙隐菜佣。小拾新蘼延晚照，湖天无际莽闻钟。
过定水寺
作者：姚燮
朝代：清
体裁：七言律诗

荒凉竹闼背山开，钟碎无蠡佛有苔。抱木窥人多鸟雀，分寮职事半童孩。元关上界扃真宰，残㡧西天堕劫灰。且列蒲团膜拜去，夜庭月满梦当来。
过寓邻小园二章·其一
作者：姚燮
朝代：清
体裁：七言律诗

散步微吟任所之，幽居未问主人谁。败荷零芡大浮沼，密磴疏廊小葺篱。斜日已凉蜂尽宿，竹梢微动鸟来窥。许吾借得半间住，品画谈琴倦不辞。
过寓邻小园二章·其二
作者：姚燮
朝代：清
体裁：七言律诗

守坪老鹤不相猜，自试清声自啄苔。须为地荒无过客，平看湖势有危台。晚秋蟋蟀先灯语，避日芙蓉匿幕开。白发朱翁腰尚健，明当与杖约俱来。
过山阳吊潘解元德舆
作者：姚燮
朝代：清
体裁：古风

江声极顿挫，过木有馀凄。稿葬一坏骨，今古青山低。文章促元命，惨尔天相挤。一逝不可挽，万类何可怡？沄沄哭友泪，洒洒满路歧。掩面过江北，怕见秋草萋。
过徐楙百花巷寓斋招同杨澥饮
作者：姚燮
朝代：清
体裁：七言律诗

拍壁幽篁响冻弦，蹴阶小鸟语空烟。吉祥金石盟新雨，生死知交感逝川。高柳无蝉供午吹，大鱼如鳜上初筵。短衣不称仙仙舞，醉拂苔衣当席眠。
过徐氏园桂馨阁即景成歌
作者：姚燮
朝代：清
体裁：古风

洞房窈窕云母屏，新叶密拭琉璃青。窄襟暗媚叶丛燕，脆语偷泄花梢莺。花梢暖日一抹横，阑干在底烟自冥。燕外风飘水沈气，莺边人唱山香声。金钗玉珰廊上下，蝴蝶随之飞不停。我来独倚最高阁，绕阁万筱春翠晴。双桐出筱一千尺，其高远颉阊门城。城根酒楼客眼醉，望疑霞色苍无赪。谁知赪红烂霞色，勺药下布琼甤英。妙结古艳写群怨，别含春绪芳余情。壁间画柱银雁筝，静息中抱秋潭泓。欲将余情寄挑拨，恐撩群怨来纠萦。江山千里极骀荡，荡为此阁帘波清。重檐复路一切绿，隔波摇漾成蓠蘅，波影容裔人娉婷。颇疑帝子狎湘女，九华凤扇交霓旌。落日过墙天晚晶，邻庵乍有疏钟鸣。钟催车马六街散，月出楼台百丈渟。我亦归去园门扃，屧痕满径飘露星。露窗松色藓相媚，星榭鹤语琴能听。
过挂剑台故址
作者：姚燮
朝代：清
体裁：古风

宝物无千年，风火几磨淬？皎日一寸心，永与九原佩。孤台已不存，老树亦枯溃。牛羊上垄愁，榛葛蔽烟晦。长天渺后期，旷世有遗泪。但留滚滚河，南趋下吴会。我来觅荒址，落照动衣袂。云际张秋山，古色兀相对。岂必然诺轻，始为名教怼。地下多故人，内勘集群愧。
过揽碧轩悼叶文学元阶并吊孙明府家谷厉山人志两先生即寄枕湖社同社诸公得长歌六十句
作者：姚燮
朝代：清
体裁：古风

悲来忽复忆前乐，在昔乐时宁及悲。多怜华屋毁兵燹，此屋不毁今栖谁。独楸叶少鸱巢危，竹梢过墙当路垂。竹深苔深堂壁绿，尘丝缭屏野狸宿。对屏一尺红梨枝，病燕凄凄代鹃哭。春樽酒尽春魂飘，隔楼春山如怨髫。梦中天水有萍叶，眼底川原无柳条。斜阳此日军门角，明月当年画舸箫。社中十五人同调，年二十四吾最少。一年三十六社集，各抱心机织天妙。主人鹤立琼台姿，山人猿臂青萝衣。襄阳令公解组归，太行冰雪澄蚕眉。彼十一人亦罕奇，左髯右姣殊侏颀。我虽不驹犹不犁，驈皇并乘骖騑騑。于今死者十之半，或缚微名远方宦。馀六人者长贫贱，秃项依然铩中雁。我亦齿豁头欲童，六年病困成废躬。冉冉阳春光已逝，茫茫大海源谁穷？此生此乐乐不再，独行独悲悲以慨。斯人阨运一劫罹，何处名山万古赖。金难赎命文难食，廿岁沧桑了胸臆。旧阶绮石藤茑黄，后辈诸郎袷衫碧。年年西风鸣促织，西风九度主三易。北邙白杨愁萧萧，密院筝弦正催席。客来何为几遭叱，视我曾无颜面识。囊琴作枕书拥床，高卧分明那回夕？出门看湖无恙流，舟子相逢多白头。犹能记说上巳禊，桃花烟心寻栗留。一鬟一客一酒瓯，诗声夹杂歌声柔。谓我意气独陵厉，向天狂啸挥吴钩。
过故友孙襄陵家谷墓吊之以诗四章
作者：姚燮
朝代：清
体裁：四言诗

十年梦君，青山夕晖。江流逝矣，馀此一坏。天心闇窅，意不可窥。风非金秋，木若就摧。郁愤成古，后将告谁？（一章）惓念若丧，昔情纷聚。断丝积筐，重理其绪。空山魅多，薜裳曷与？须怜故人，食檗野处。我梦子魂，奈何凄雨？（二章）禀骨不馁，卑官屈躬。持帘惟素，宜命之穷。命之所穷，实道之通。馀哀在路，其心最公。视彼岩柏，荫尔茏葱。（三章）惜无江蓠，撷以荐子。北斗昭昭，子实未死。生平雁群，飘不知止。孑我孱身，来拾烟杞。载瞻崇冈，怅怀靡已。（四章）
过方河里忆旧时曲社
作者：姚燮
朝代：清
体裁：古风

欢场一散不易聚，谁肯晴天料风雨？佳人一老不再妍，眉黛能留几春妩？昔时来住西风帆，泥听清歌遂久淹。小红庭院黄华局，惨绿儿郎白纻衫。酒半停筝开翠帘，两头月子横柳尖。柳背残蛙狎水语，筝心幺凤生云嫌。我醉制情颇自严，如斯良夜终难堪。投樽竟欲痛泪下，触袖便有奇香黏。年华恐逝输金买，意气争豪忍病耽。只今十年不过此，独树重门认犹是。断钗零舄埋古尘，小石疏阑换谁氏？拂头斜日乌鸦飞，决眦空天白云驶。传闻俊侣无一存，半苦饥亡半兵死。近吾清斋谢罗绮，萧瑟襟怀托禅被。敢怜堕梦有高楼，转愧他乡犹荡子。剪灯絮语借泉留，葬玉青山隔城指。秋怀感触谁喻知，秋影都残烟蓼枝。仅馀白发何戡在，寄食平康作教师。
过普慈寺二章·其一
作者：姚燮
朝代：清
体裁：古风

万竹不分叶，荡风为涟漪。白云闭僧语，青露彯佛衣。幽绝无留埃，静久始知菲。拔葵虫满场，啄苔鸟当扉。览物不遗琐，息念暂忘疲。一丝茶寮烟，袅与磬声飞。
过普慈寺二章·其二
作者：姚燮
朝代：清
体裁：古风

虚阁敞明牖，隔城山窥人。高蝉不畏凉，尽意留斜曛。天海方浩秋，孤孑愁我身。衣薄难受风，心逝恐为云。龙象绝傍依，离劫自完存。默受盂水供，坐对芙蓉醺。
过桃花峡坐峡心濯缨石看云成歌
作者：姚燮
朝代：清
体裁：古风

夹溪松巘苍郁奔，上一壁天为垠。羚羊砺角吸天水，水烟剥落灵芝根。万篁密相抱，洞凹坡凸无由分。其上虹一痕，缭之萝片青蒀蒀。水精作宅闭朱户，中有太古仙鹤䙰褷魂。仙人绿发清虚君，琐裳薄曳秋霞薰。桃花作饭柏作茗，画苔不冻琴丝温。至今姣好似童子，肌镂玉采光䩉唇。招我不来君生嗔，我今来矣君何言？但见纤鸾啁啾下上语，琪树华羽乱拂菡萏云。一云一菡萏，菡萏无叶云为皴。菡萏不翠云不白，化成百千万亿环抱之珠光轮囷。或疑白龙游戏过星渚，瑶空挂下之而鳞。倏为璎珞綷䌨，华鬘缤纷。三元灵辎五景幡，婉妗环佩昌容裙。或有玉宸太乙游碧津，或疑暗黄霏上蓬莱尘，又为凉素揉碎昆崙蘋。又为九苞之凤，五色招摇麟，丹螭振翮元狮蹲。阴阳离合变幻难复极，然后散作一丝一缕冉冉度出天南门。人间富贵声色欢乐之事尽如此，一身琐琐还何论？似将生平出处荣悴历历胸中扪，使我胸中渣滓猛涤无留存。璇澜泻涧浮寒曛，冰壶四澈天无昏。照我独影癯且髡，得毋出入风火水劫不死之巫猿，颊上犹带枯莓纹。倘容提飙挈月常寄一瓢住，我当造泉铸石重此开乾坤。
过桃花渡雨
作者：姚燮
朝代：清
体裁：五言律诗

不见暮潮下，但有暮潮声。水阔云为岸，风斜叶过城。人多思旧树，天为涤残兵。侧面障篷笠，凄然促棹行。
过罗通守璋寓馆谈次有作三章·其一
作者：姚燮
朝代：清
体裁：古风

莫訾禀天薄，敢怨人事穷？古梅持本心，未肯邀东风。君病畏出门，我亦如病慵。领此药灶烟，臭味差相通。幽花当斜阳，静作醺颜红。除有蝴蝶魂，敛尔柔媚容。沈沈两人对，貌澹心则浓。明窗拓虚洁，焉有纤尘蒙？
过罗通守璋寓馆谈次有作三章·其三
作者：姚燮
朝代：清
体裁：古风

士夫鲜真识，每使风气愚。寻常注酒杓，操之为奇觚。坦衣广市中，侧目多贩屠。改装跨疲马，自蹴羊肠迂。昆虫亦思暖，六合无弃繻。煜煜怀中光，谁有招凉珠？听君一席论，豁然开迷途。骄隼飞过城，抽汝金仆姑。
过罗通守璋寓馆谈次有作三章·其二
作者：姚燮
朝代：清
体裁：古风

选乐游酒场，一鬨等蝇散。昏气方无涯，暮人岂知旦？壶仙局未终，樵者斧柯烂。好色挥黄金，不赎闭门叹。撷骚兰芷丛，原非豪杰患。须知夭桃枝，已过春事半。方寸机丝同，一一理无乱。文锦虽灿华，谁将素质换。
过胡文学止三别舍
作者：姚燮
朝代：清
体裁：七言律诗

夕阳幽径散鸡豚，小结篱樊似孟村。岚翠浮窗新砚溽，海云覆屋大槐尊。羞从浊世称公子，难得通儒出将门。裘马翩翩游侠辈，乱馀知有几人存。
过草鞋岭偶得三绝句·其一
作者：姚燮
朝代：清
体裁：七言绝句

东岩气清下有湖，隔云飞出青毛凫。传闻六月可浮艇，明月媚荷风媚菰。
过草鞋岭偶得三绝句·其三
作者：姚燮
朝代：清
体裁：七言绝句

不知卓锡西来意，休问骑牛东去人。木羽仙童披短发，要从天外乞元津。
过草鞋岭偶得三绝句·其二
作者：姚燮
朝代：清
体裁：七言绝句

棘心采得一襜果，三头骈鄂似樱桃。几时灵芸唾壶泪，玉汁凝成白髓膏。
过诸暨姚公步谒宗祠祖墓止族兄鲁斋先生之琴宅蒙族人次第招饮留十一日始行作诗记事兼留别得六章·其一
作者：姚燮
朝代：清
体裁：古风

平江衍万山，高原势一束。樾荫横天梯，照人有清绿。商水分宋支，我祖宅始筑。五马趋连塘，六垄结雄局。绵世二十传，世训守耕读。一村千馀家，一姓无异族。亟亟谋稻桑，在在立乡塾。清门虽庶人，饮之太素朴。似我跅弛身，得毋宗党辱？溪水多沦涟，惧为出山浊。
过诸暨姚公步谒宗祠祖墓止族兄鲁斋先生之琴宅蒙族人次第招饮留十一日始行作诗记事兼留别得六章·其三
作者：姚燮
朝代：清
体裁：古风

秩秩大小宗，祧祢归一经。献享制无越，吾族有康成。西阶奏笙柷，爵帛高在楹。旦气极斋洁，虚堂生清明。分序厕群从，偻随长者行。杯棬遗泽留，惕惕惧难承。入世三十年，始瞻我祖灵。当喜分种枝，亦有新条荣。气召神不阂，呼吸通仪形。末孙自远来，鉴此庶受馨。
过诸暨姚公步谒宗祠祖墓止族兄鲁斋先生之琴宅蒙族人次第招饮留十一日始行作诗记事兼留别得六章·其二
作者：姚燮
朝代：清
体裁：古风

族人闻我至，衣冠尽来趋。上自祖父行，下及子弟俱。疏野无繁节，循礼彬彬如。天性出肺肝，自有真悦愉。转笑酬世人，恭敬多浮虚。柴门堆野藿，喔喔鸡方雏。童子识行辈，一揖当庭除。相爱亦知昵，绕座牵我裾。蔼然孝弟气，酿之成黄虞。相对杯酒深，此意吾难抒。
过诸暨姚公步谒宗祠祖墓止族兄鲁斋先生之琴宅蒙族人次第招饮留十一日始行作诗记事兼留别得六章·其五
作者：姚燮
朝代：清
体裁：古风

络绎鸡豚筵，岂徒尚豪谊？感此亲爱心，何能遽辞醉？玉台天杪横，菡萏照筵翠。静气流万篁，夜灯转幽邃。续宴宵不疲，论文晓无寐。吾宗多凤鸾，毛羽各妍媚。执礼环座前，敬若弟子对。以尔珍重心，滋我谫陋愧。相益何他辞，立身有真际。勿坠门闾声，勉为庙堂器。
过诸暨姚公步谒宗祠祖墓止族兄鲁斋先生之琴宅蒙族人次第招饮留十一日始行作诗记事兼留别得六章·其六
作者：姚燮
朝代：清
体裁：古风

亦知难竟留，未忍舍之归。依依拜诸父，恻恻情迟回。上寿不过百，白发多衰颓。颇愁他年来，益我怀旧思。日出江已潮，津鼓隐相催。太息微贱躬，行与桑梓违。寻常有离别，动辄致吾哀。况在一体亲，甚之襟抱推。华岭涤浮翳，浩荡双眸开。当以孤舟心，照此千仞台。
过诸暨姚公步谒宗祠祖墓止族兄鲁斋先生之琴宅蒙族人次第招饮留十一日始行作诗记事兼留别得六章·其四
作者：姚燮
朝代：清
体裁：古风

绀云郁万莽，结岫如鸡冠。十二将军峰，浣水南与环。列祖六七茔，灵魄妥其间。祭无亲子孙，遥遥踰百年。大父丹峰公，少孤心力殚。每嗟支水存，不识昆崙源。半生苦探访，稍稍闻绪端。搜荆得遗墓，既得心始欢。
过谢家塘少时故居感作六章·其一
作者：姚燮
朝代：清
体裁：古风

十年易三姓，门户多改移。高槐当断垣，叶尽无鸟依。初旸照霜白，庭草萎以凄。饿犬逐病猫，过牖惊黄鸡。缅怀夙所历，境在心终疑。晨昏有沧桑，风雪谁预期？
过谢家塘少时故居感作六章·其三
作者：姚燮
朝代：清
体裁：古风

高楼面东敞，眺及江上山。夙岁吾读书，伴有湘娥鬟。朝云如轻罗，静熨帘光寒。狎我吟声低，黄鸟啼复閒。振袂重此登，欲倚无完阑。仰警天鸿孤，俯惜城柳残。依然门外河，东去咽流湍。
过谢家塘少时故居感作六章·其二
作者：姚燮
朝代：清
体裁：古风

北庭两荆树，耀日敷紫英。自作枯朽摧，陂地馀荒青。可怜院南竹，洁绿能媚晴。谁搜云底风，复觅湘环声。石隙多斜阳，照见苔色明。苔色苍以黄，蹊断苦难行。空抚樱桃枝，感彼芳华零。
过谢家塘少时故居感作六章·其五
作者：姚燮
朝代：清
体裁：古风

握手重童侣，卓杰皆成人。近以相见疏，谈笑逾匿亲。故老似霜萚，凋谢惊鲜存。髡髴杖履来，命侍风雨樽。当年秋宴堂，散漫惟羊豚。隔囿柴桑篱，菊萎树多髡。还怜彭泽翁，后起无贤孙。盛衰有微意，唏嘘焉忍陈？
过谢家塘少时故居感作六章·其六
作者：姚燮
朝代：清
体裁：古风

乌衣散斜巷，密幄鸠为巢。虽有东风时，但与吹蓬茅。蓬茅日荣敷，桃李日零彫。昔年惨绿郎，贫病嗟二毛。东山盛簪绂，颇矜门第高。一败遽至斯，今后复奚料？杂姓相比邻，业多佣贩操。俯仰生惧心，谁来补其牢？
过谢家塘少时故居感作六章·其四
作者：姚燮
朝代：清
体裁：古风

髫年入邻塾，按卷治毛诗。名物辨异同，颖悟颇有资。课馀还学吟，挦扯三唐辞。每博大父欢，点首笑拈髭。得饼矜满怀，出觅西邻儿。扫藓花影中，坐作宾朋嬉。此境如目前，使我中怀驰。
过钱氏北墅作二章·其一
作者：姚燮
朝代：清
体裁：七言律诗

吴越王孙昔所栖，今来宅者有山麛。坦阴乱叶经秋败，藓末残阳向晚凄。蔽阁如帘蛛罥网，扫廊为帚竹蟠泥。幻泡一霎华灯宴，断句都昏旧壁题。
过钱氏北墅作二章·其二
作者：姚燮
朝代：清
体裁：七言律诗

密桂丛楠窱以幽，月明清夜梦当游。窥巢剩燕防风雨，撷蕙佳人怨蹇脩。漫秘兼金封马鬣，试听急水下龙湫。登楼吾且摅吾抱，天半神鹰炯碧眸。
迈陂塘
作者：姚燮
朝代：清
体裁：词

一层层、绿疏黄密，秋烟篱角浮软。两三帽影当斜照，想见翠帘低卷。风过涧。却高籁低香，搀送吟声远。传笺斗管。谢画笛楼台，轻车尘土，赢尔片时懒。天涯客，来踏旧游庭院。径苔茜碧无限。栏杆夜傍藤花月，坠梦三年蓬转。侬是雁。惜又要南归，不待西风晚。那容结伴。到佳节重阳，雨窗剪烛，共续酒杯浅。
迈陂塘
作者：姚燮
朝代：清
体裁：词

碧濛濛、画纱一桁，离筵算坐今夕。催人何处骡铃响，却是丁东檐铁。情忍说。略灌醒香芽，早又东君别。去春时节。记笛尾商歌，杯心酌梦，抱燕坐花寂。拚沉醉，漫唱渭城三迭。看来眉黛都结。晓凉逼上帘云碎，残月一丝如发。天水阔。但提说明朝，未去愁先绝。芳华易歇。恐门巷重寻，飘桐断蕙，一样付鶗鴂。
迈陂塘/摸鱼儿·天海移情图为周澹岩作
作者：姚燮
朝代：清
体裁：词

指回澜、金乌弄彩，搏桑万里初晓。十年苦识琴三昧，赢却者回孤抱。中散老。恐一曲广陵，难媚人间好。刺船行早。等独鹤摩天，片云吹海，直得赏音少。龙门峻，何处丹壶青峤。弱流飞渡难到。玉鸾笙语云和叶，一霎环风迷渺。归去好。恁捻个鱼竿，要拂珊瑚钓。桐心未槁。但秋月春花，得闲消领，随地是蓬岛。
迈陂塘/摸鱼儿·月湖邵氏园看菊花
作者：姚燮
朝代：清
体裁：词

夕阳低、柳疏如画，林扉微带烟锁。幽香脉脉回风递，隔水移船就可。秋万朵。恁倚素交红，位置都闲妥。瘦疑肖我。悄脱帽簪枝，临流自顾，瞥眼一鸥过。蓬门在，值得畦荒篱破。灌锄几负清课。园丁可解羁怀独，日日樽边招坐。愁转堕。莫重九明朝，苦雨江城作。相看无那。且今夜栏干，月斜蛩细，凉袖梦来亸。
迈陂塘/摸鱼儿·水车
作者：姚燮
朝代：清
体裁：词

遇黄姑、微微社雨，霉时偏遇龙蛰。拘泥驾板分帘苇，费尽愁农周折。愁水竭。且愁绿成黄，辗转关心切。钩辀格磔。共笕竹横莎，戽绳挂柳，忙过稻花节。平畴错，谁画瓜南豆北。参差斜照明笠。却怜缫妇绹儿苦，支倦相偕助力。归犊叱。待晚饷粗完，未便贪凉息。一棚旱月，听缓约烟蝉，稳搀风蟪，疏唱更迢接。
迈陂塘·初月含树凉云动帘遥夜坐疏翠吟楼仿佛记斟酌桥媚波风景
作者：姚燮
朝代：清
体裁：词

荡鳞云、夕天如卵，琼光交上明绮。红樨花瘦香藤络，月挂眉弯纤翠。愁恁睡。更凤子啼残，隔院闻箫吹。微飔动矣。转晶插无声，一萤溜碧，清露悄焉坠。撩人忆，当年媚波楼底。灯屏邀坐双髻。醉听团扇桃根曲，暗拍钗梁唱起。还共倚。向桐叶阑干，领略些秋味。韶华似水。定浣到罗衫，旧时酒点，点点换新泪。
迈陂塘·午生自都门寄读近词倚此代答
作者：姚燮
朝代：清
体裁：词

落河云、三千程外，佳人鱼札迢寄。分明听诉飘零燕，不是昨宵梦里。春尽矣。问一路杨花，吹到君边未。沙烟夕起。有昏月芦沟，驿衾斜照，可似故乡丽。吟怀健，邮囊新卷添几。金台曾遇知己。昭君也解琵琶怨，让尔小红妍媚。君认否，认兰峪归鸿、瘦影刚侬似。凄凉尺纸。恁提说当年，海棠西院，剪烛共沉醉。
迈陂塘·同厉骇谷叶心水买李六爣船夕泛冶坊浜人影隔花水烟易暝不知画波七里又消去几许愁也
作者：姚燮
朝代：清
体裁：词

送咿哑、兰䒀桂桨，斜阳斟酌桥渡。曲琼十二珠帘挂，扇影乍回风絮。停复去。尽荡绿流红，眉眼相侬汝。粉塘夕否。恰藕叶鸳鸯，桃根姊妹，一色晚烟护。堤南北，锦缆乱牵芳树。好山迎媚无数。波摇酒梦凉难定，箫响细能贴住。还醉顾。霎七里香云，淘尽鸥边雨。水杨低处。恁三五楼台，疏疏灯点，夜半尚人语。
迈陂塘·同袁楫山、王兰林游湘湖
作者：姚燮
朝代：清
体裁：词

放轻桡、狎鸥亭外，旧游历历堪指。明漪拓镜双堤抱，不尽芦黄萍紫。风骤起。有碧眼鸬鹚，拍阵空烟底。乱冈平迤。甚剩叶多凋，老苔半褪，萧索到如此。重来客，已减年时豪致。良朋相对差喜。江飙拂落山楼磬，一振酒边颓气。秋尽矣。叹天阔云荒，倦雁归无计。呼船回舣。尽鱼罩横塘，菱歌满汊，斜日画凉意。
迈陂塘·大雪登吴山
作者：姚燮
朝代：清
体裁：词

洗平时、愁红怨绿，还留剩吠残鸟。喜无尘俗吹襟带，逆面云低天峭。春尚小。看偃壁荒梅，冷未全开到。径闲漫扫。总酒板茶帘，凄凉山市，人迹往来少。空赢得，敞屐短筇茸帽。玉峰邀我孤啸。赵家城阙疑金碧，零落冥鸿泥爪。风忽矫。和断笛疏钟，片片空烟袅。未容远眺。便知有江流，更无帆见，一色去昏窈。
迈陂塘·抚松看菊图，为家秋塘题。
作者：姚燮
朝代：清
体裁：词

不横琴、不开樽酒，看花据石为几。葛衫桐帽萧疏甚，大有渊明风味。苍翠里。喜识字鸦童，剔蠹通园艺。閒情冷昧。认一半模糊，斜阳残影，一半是霜气。难忘却，七年筑庐南里。分邻园隙堪寄。柴门月露幽如画，入夜蛩声繁细。秋老矣。想锄灌无人，变了苍苔地。输君高计。等烟水观鱼，云天盼鸟，会得淡中意。
迈陂塘·春山书画绿杨船梅村句也午生属少兰喻供奉绘图徵什依卷中柳仙家十三词均春绿江南美人云散一篷诗梦我亦千里移情矣
作者：姚燮
朝代：清
体裁：词

是西湖、是吴阊路，俊游曾昔无恙。春烟如梦浮浮绿，绿到一层层涨。山影荡。认旧日、石林词客南宫舫。栗留两两。向画色昏边，诗心沉处，恰恰送清响。愁何许，窈窕文疏四敝。衫痕吹起鱼浪。十三楼阁回金碧，不尽絮云摇飏。帘翠障。记那夕、弯弯月子深深唱。艳情今傥。恐芳草无多，柳枝已嫁，落日促归桨。
迈陂塘·春水盟鸥图，为稚秋题。
作者：姚燮
朝代：清
体裁：词

问苕南、元真归后，烟波今复谁主。矮蓬尺半蠡船小，荡得柔漪如絮。乡可住。有一个渔台，三两垂杨树。悄无人处。好挂网为帘，卷蓑当枕，梦觉听苹语。醒还醉，吟到杜陵诗句。飘飘天地何许。夕阳媚影流春翠，素袂红衣容与。须鉴取。把水写清吾，云写閒閒汝。水云无数。趁催柳风期，送桃潮信，溪上共来去。
迈陂塘·玉泉青棠花室填词图
作者：姚燮
朝代：清
体裁：词

便当年、白蕉红藕，词怀让尔修整。瀜瀜天气愔愔地，可有娟娟人并。香梦醒。甚曲录栏杆，苔角通愁影。玉箫试媵。只乳燕啼残，小桃褪了，斜日画楼暝。侬慵甚。旧事凄凉难省。年来笛指都冷。月如蛾黛花如麝，赢与屯田消领。归思紧。只鸥尾秋船，动我江湖兴。菰烟万顷。约红帽朱三，翠鬟黄九，唱个六么令。
迈陂塘·白堤送春图
作者：姚燮
朝代：清
体裁：词

唤吴娘、画船载酒，将船移到前渚。早知如此春归易，负了花朝时序。斟酌渡。怕明日重寻，都作啼鹃路。转添悽楚。尚荭角银筝，荻心琼管，沸得似愁雨。销金地，多少衣云鬟露。年年送往何处。百千万里天涯道，只隔一重青树。双燕羽。也带著斜阳，别著红楼去。劝君小住。趁隔水僧家，烟钟未打，还好看残絮。
迈陂塘·蒋园席上作
作者：姚燮
朝代：清
体裁：词

又无端、送春吋节，箫边听唱吴纻。沉沉夜气濛濛院，酒醒清寒如许。灯渐炷。看水样帘栊，宛转留烟絮。隔烟堕露。更露涤花明，花摇月碎，月警嫩鸦语。休相羡，凤鬋蛾眉无数。当筵谁识羁绪。生憎青黛湖边柳，不系樱桃船住。君念否。有抱病兜娘，漂泊梁溪路。江南何处。望天末高楼，迢迢不见，但见雁飞去。
迈陂塘·蓉江舟夜
作者：姚燮
朝代：清
体裁：词

认残烟、隔江筛雨，山眉横瘦秋色。鱼罾晴闪枫边影，远岸沙痕一碧。回晚汐。带帆底风丝，卷到遥楼笛。离愁今夕。只藕叶横塘，烛花吹绿，梦小傍鸥翼。谁怜我，泛泛天涯兰鹢。故人千里迢隔。四条弦子秋心在，指软擘来无力。云乍拭。又丸月浮空、万树摇凉湿。飘篷安适。却输与邻船，樵青渔妇，拥被话岑寂。
迈陂塘·野园观荷花
作者：姚燮
朝代：清
体裁：词

自樱桃、牡丹开后，园门寂闭风雨。几回孤负东君约，来又传花时序。飙影度。认空翠流金，欲卷愁烟去。横杯醉许。愿荻角菇心，棋南画北，留我过阑暑。芳姿向、红情绿意谁赋。白云词客千古。月明池榭初凉夕，双鶒隔波低舞。帘挂否。定约个春鬟、抱笛香边语。袜罗泥步。总不似吴兴，陂三十六，裳佩乱无主。
迈陂塘·题李次莲江陵秋旅图
作者：姚燮
朝代：清
体裁：词

昔匆匆、南楼杯酒，送君到楚江去。河桥怅望行旌远，落日黯然谁语。帆下处。定木叶猿声，并作篷窗雨。栖迟何许。记凉露飘衫，秋灯上榻，闻雁蓦思汝。重相见，示我玉溪毫素。眼前无限危阻。巴山一发缠天际，其下剑塘如虎。飞梦苦。怜大李飘零、青鬓消诗句。乱云苍莽，问白帝西来，荆门东尽，中有几千路。
迈陂塘·黄鹤楼扁舟访友图
作者：姚燮
朝代：清
体裁：词

但平生、絮抟沙聚，添来多少吟券。才名通满兰台籍，都仗精灵磨锻。抡指算。难忘是、联床话雨围灯宴。老怀尚健。尽束得新书，载将宿酒，寻水问云遍。江湖上。几许同心鸥雁。想思曾不相见。难为吴市攓衣笑，能记画中癯面。桐罩院。聊坐索邻茶，徐取琴心展。巷居未远。倘明月能来，清风许挹，须胜旧盟践。
迎大官
作者：姚燮
朝代：清
体裁：古风

江南一榜飞轻摽，侦使来传大官到。属僚祗驾开驿门，从马如云肃嚣叫。楼船八字冲烟道，十二䑶舲两行导。平头奴子彯绛缨，巨字官衔绣黄纛。手版答剌杂行卷，腰鼓鼕隆促鸣炮。大官升衢来，珊冠豸服靴重台，鞭声呵叱骄舆儓。大官上轿去，风旌日盖错森布，手戟腰弓六营护。大官何所居，巍巍邸宅淩上都。灯屏桃李千花敷，烂然金綵生庭铺。大官何所食，九江之豚洞庭鲫。纵横方丈高一尺，奇气芬蒀盎春液。大官喜怒不可凭，明日大官还弗行。
迎春乐·信宿江氏水华园题壁
作者：姚燮
朝代：清
体裁：词

秋飙吹尽西窗烛。恰月上、疏疏竹。一屏云水摇凉绿。又衬上、枝枝菊。记昔夜、藤阴赌局。便昨夜、帘阴度曲。者夜寥寥无寐，伴个吟蛩独。
近闻十六章·其一
作者：姚燮
朝代：清
体裁：七言律诗

赫赫龙旌握上枢，近闻进退听龉龉。暗山夜逸诸罗马，急水晨漂大担凫。待率骁军冲突厥，谁分轻骑走来苏？赤嵌城树多雕隼，飞向沙矶啄乱菰。
近闻十六章·其七
作者：姚燮
朝代：清
体裁：七言律诗

岑江月黑横群枭，谁遣飞军缚此僚。侯鉴早屯姑熟骑，王琳不引合肥�。夜堂拥炬虬髯赤，春界搜花燕羽剽。十六海门渔食尽，令人西望忆嫖姚。
近闻十六章·其三
作者：姚燮
朝代：清
体裁：七言律诗

羽檄东南限刻辰，过关铃马蹴飞尘。暂移盐税充军饷，苦借官符奖勇民。香静须知岩有蕙，烟寒莫怨突无薪。颇愁支绌成疲懦，谁疏艰难告九宸？
近闻十六章·其九
作者：姚燮
朝代：清
体裁：七言律诗

衮衮群公议满朝，谁陈上策禦羌辽？牛输渐苦通舟竭，犬性难凭给市要。上谷春冰愁易泮，禺山秋飓不重骄。乘虚可作黄龙战，莫待羊亡悔补牢。
近闻十六章·其二
作者：姚燮
朝代：清
体裁：七言律诗

忤佛天魔亦易驯，弥缝转觉费艰辛。敢言倒柄持勋戚，颇道先谋出相臣。槁里秘辞探兀室，浔阳微服走卢循。龙韬自有防奸略，莫笑迂疏论越秦。
近闻十六章·其五
作者：姚燮
朝代：清
体裁：七言律诗

中外悬书枉徇名，居官报国在肫诚。受恩可守王罴誓，扼险宜循赵犨兵。漫笑缟穿强弩末，几闻耳掩疾雷声？好图有益酬知遇，铭佩圭辞慰直清。
近闻十六章·其八
作者：姚燮
朝代：清
体裁：七言律诗

甲帐风传豹尾清，济时经略有平生。卤船夜肃穷洋哨，炮垒晨筹绝地营。救困权移河内粟，招亡渐集朔州兵。郁离风采今非远，露布行看下马成。
近闻十六章·其六
作者：姚燮
朝代：清
体裁：七言律诗

飞书告陷永兴塘，遣吏宵驰勘石防。险使湘湖成雁泽，愁从陆地指鼍梁。斯民共切天心警，此日吾期守土良。莫畏尖山犄角势，镇东军府是岩疆。
近闻十六章·其十
作者：姚燮
朝代：清
体裁：七言律诗

蒲城柱石韦平才，衔命陈留代狩来。甲子未传新市捷，庚辰又报汴河灾。东盱凤埧看晨启，南顿蛟云尚午颓。恤尔中逵鸿十万，惊弓海鸟有同哀。
近闻十六章·其十一
作者：姚燮
朝代：清
体裁：七言律诗

游平练卒抵龙骧，传说金门布战樯。赤浪果翻昭达炬，青矶谁护伯颜航？猴墟路断空漂骨，燕洞山遥枉梦乡。多少苍生齐舞蹈，南天望气卜青祥。
近闻十六章·其十三
作者：姚燮
朝代：清
体裁：七言律诗

闻说淮徐阻恶澜，南归漕艘渡黄难。调防地已空兵卫，肆悍人愁起衅端。奉命未妨乘势撤，相时颇见积心殚。西风到峡无惊鸟，或仗天庥底奠安。
近闻十六章·其十二
作者：姚燮
朝代：清
体裁：七言律诗

下田积潦尽趋河，到眼生机晚绿多。嫩稻香苏云护叶，高棉晴照玉垂柯。幸消大沴成佳壤，共饮祥晖祝偃戈。逆浪鲸鲵驱有日，丰年歌后听铙歌。
近闻十六章·其十五
作者：姚燮
朝代：清
体裁：七言律诗

虐雨饕风七月天，雁思稻粒雀思绵。危星远极飞欃落，刁斗空城噩梦悬。赤石钤门无峻垒，�澜通海有长川。莫忘信义相推与，试诵南行击鼓篇。
近闻十六章·其十六
作者：姚燮
朝代：清
体裁：七言律诗

纸上空言咄尔豪，谓渠未肯试吾刀。防疏已类开门揖，气馁难筹破釜鏖。尽有流民尸逐浪，可怜上将血濡袍。愿投荒谷牵萝隐，委恃雄军有骑旄。
近闻十六章·其十四
作者：姚燮
朝代：清
体裁：七言律诗

漏网馀生尚狡顽，竟来窥伺九龙山。勒兵莫中稽胡诡，拒敌容愁斛律孱。几费金钱填鬼穴，待销铁甲铸神奸。夜中风急军门鼓，粤海驰书到浙关。
近闻十六章·其四
作者：姚燮
朝代：清
体裁：七言律诗

谁谮祥鸾困铩罗，斯人不出奈民何？回天竟纳乌台牍，膏我旋闻赤子歌。已鞚飞轺驰雨雪，定悬华镜照山河。军容泽以诗书气，自昔汾阳胜伏波。
返照
作者：姚燮
朝代：清
体裁：五言律诗

返照逼苍林，天空见一禽。禽随飞叶下，岚入远江深。薄霭催初夕，疏风振病襟。自多摇落感，未待鬓霜侵。
还家二章·其一
作者：姚燮
朝代：清
体裁：五言律诗

西风吹叶去，风转复吹还。入世惟长铗，孤心有乱山。亲孥身命贱，道路友朋艰。安得充厨粟，一年供闭关。
还家二章·其二
作者：姚燮
朝代：清
体裁：五言律诗

生愁春未转，身已属他乡。持待百年老，能馀几寸肠？关河根宿命，文字代饥粮。归且沽邻酒，醉眠差自强。
还憩杜岙作二章·其一
作者：姚燮
朝代：清
体裁：七言律诗

来时丹药已敷苗，去后苍颜未改彫。枉陟衡嵩誇健脚，苦投溟涬乞轻瓢。十年梦证三清鹤，万壑泉归独涧桥。袖里一拳天柱石，明还携尔入尘嚣。
还憩杜岙作二章·其二
作者：姚燮
朝代：清
体裁：七言律诗

清瑟西风水木园，一眉初月照匏樽。荒山魂梦愁锄锸，大隐年华愧鸟猿。康乐后当扬赤石，渊明重此记桃源。敢言仙叟无黄绮，且抱骚情与绿荪。
还珠篇并序
作者：姚燮
朝代：清
体裁：古风

上苍生麟满大陆，作脯终难餍饕腹。可怜犬豕无遗骸，刀聂砧捶及枭肉。灵渊郁结日月华，造物岂真艰所育？路伧狼藉好花木，天地有情亦恸哭。真州太守守廉州，守廉惟廉馀何求？三年不闻薏苡谤，平澜如砥龙堂秋。母珠出浴子珠附，晶芒四袅圆其流。千七百载不得见，后孟公者能毋羞。民之见珠谁之休，太守欲去民宜愁。吁嗟乎，摘骊颔，不惜死。媚鲛人，不疲市。天下纷纷尽如此，以利而官况穷子。寸心不为富贵使，水自生珠心自水。民来献瑞太守前，益复瞿然面相止。君不见金银气满六合中，纠结万蜺光熊熊。奈何鉴识无慧瞳，我知有想横其胸。
远晓
作者：姚燮
朝代：清
体裁：五言律诗

远晓醒春山，梦回江鸟还。渚烟吹宿簖，帘绿照疏鬟。幽怨若相泥，馀芳信自閒。登楼聊故故，明睇眷丛蕳。
连市
作者：姚燮
朝代：清
体裁：五言律诗

藻破分鱼径，芦欹出蟹庄。远田沈独鸟，寒籁入疏杨。浅醉宜桑落，微吟送夕阳。弁山西北树，蘋末见青苍。
连理枝 其一 五阕
作者：姚燮
朝代：清
体裁：词

一榭青藤绕。一架红蘼倒。猫笋将胎，鸡苏已嫩，莺桃还小。弄许多丽色、没人怜，被烟欺风拗。眉也蛾儿扫。鬓也蝉儿袅。把扇儿抛，将炉儿罩，便筝儿抱。唱许多好曲、没人听，越坐烦眠恼。
连理枝 其三 五阕
作者：姚燮
朝代：清
体裁：词

红板当门彴。青树当窗箔。对面迎来，回身避去，支颐想著。待将他往事、理从头，怕心头记错。放下低低幕。引上深深阁。冰镜重开，月梳重把，烟鬟重掠。尽兜鞋泥坐、一无言，弄胸前珠珞。
连理枝 其二 五阕
作者：姚燮
朝代：清
体裁：词

特地深怜惜。忽地轻抛掷。漫说明朝，已难前夜，何如今夕。只芭蕉一片、画廊阴，抵云帱三尺。逼得欢心剧。贴得侬心适。酽语拖愁，浓香困梦，凄歌荡魄。肯时时不隔、一重心，甚一重江隔。
连理枝 其五 五阕
作者：姚燮
朝代：清
体裁：词

落过街头雨。打过城头鼓。六曲纱棂，一星篝火，二更弦语。到三更斜月、下廊时，已无人延伫。竹外濛濛雾。苔上沉沉露。飞雁横江，啼虫满井，牵牛在渚。让一双荷背、小鸳鸯，宿香烟深处。
连理枝 其四 五阕
作者：姚燮
朝代：清
体裁：词

侬肯将欢守。欢肯将侬负。说上元时，过清明节，早端阳后。待挨将三伏、看中秋，又西风重九。要撤难凭手。要信难凭口。苦泪难乾，酸涎难吐，辣肠难剖。若再教误过、菊花开，怕万难禁受。
连理枝·画梅赠罕青
作者：姚燮
朝代：清
体裁：词

铁样枝儿拄。玉样花儿吐。信手涂来，春头腊尾，月迎云拒。好持归悬向、古松寮，引隔烟鹤语。千里淮陵路。三百罗浮树。瓈水东回，环山西抱，梦当飞去。且填成、石帚暗香词，教小红低度。
迟张仆二日始出城云为夷缚去供役几不得遁纪其所述成二诗·其二
作者：姚燮
朝代：清
体裁：七言律诗

倒垂银蝶饰丰颅，唉呖当门唤酪酥。烟织妍华藏雊雉，风搜冶叶媚雄狐。寒芒动剑星绦紧，捷笑回灯眦血枯。侥倖衔枚单骑走，出关巧借魏王符。
迟眠三章即示金上舍学纯·其一
作者：姚燮
朝代：清
体裁：古风

风狎疏纸棂，凉篝灭还燃。独坐凄有思，待眠犹迟眠。昔来御轻袷，今可增重棉。冻久无书来，骨弱愁化烟。遥知瘦妾病，停杼怀远天。天高海空阔，知我身谁边。恐尔对残菊，霜粟霏冻钿。丈夫好出门，白发易生颠。有梦不得归，得归亦悬悬。昨梦江城花，花下多啼鹃。
迟眠三章即示金上舍学纯·其三
作者：姚燮
朝代：清
体裁：古风

喁喁无乐声，颇邀主人谅。分力劳拮据，沈心苦谋创。慰寂频开樽，劝饮恐不畅。坐羃重帷周，愁我听风浪。顿使凛冽中，挟有数重纩。纩厚任已难，意厚更安偿？孤峭寒萚枝，何幸得阑傍？酒深深不清，中有泪痕荡。此泪关平生，生能几回当。知我者鲍君，慨然千载上。
迟眠三章即示金上舍学纯·其二
作者：姚燮
朝代：清
体裁：古风

啼鹃亦非鹃，似出吾庐中。切切高堂心，夜夜愁朔风。视米储不多，归养计亦穷。孰知安身归，未责囊橐空。叩釜嗟断炊，聚首终奚功？开花当天寒，有色亦不红。矧此砂砾骄，惯欺秋原蓬。秋原蓬飘飘，秋山棘茸茸。秋燕得寄梁，已胜衔芦鸿。鸿飞尔冥冥，燕语方喁喁。
述想三章
作者：姚燮
朝代：清
体裁：四言诗

太虚无翳，空水缋神。深妙于蓄，渟极鉴真。灵葩彩耀，吐纳春芬。飞鸟下上，去风来云。元化善育，造独趣群。委以平澹，谁为至文？（一章）层雪夜皛，梅鄂与敷。神寒似削，得春独腴。守婴谢老，空山寂居。影幻凤豹，靡测所储。嚼蜜齿淡，沃膏发枯。元橐心辟，欲偃理扶。闻钟思息，西月已徂。（二章）至感无迹，真响惟希。飞鸟天汉，落日翠微。美人秦越，佩兰在衣。芳飙乍来，不隔余思。细若蛩语，琴以怨之。（三章）
述意三章·其一
作者：姚燮
朝代：清
体裁：古风

寸睫驰万马，置梦荒碛间。白榆含迥晖，层霄暮生烟。丈夫在草莽，孑影谁见怜。堕魂还自招，悲歌抚铜弦。肝脾朗冰雪，根气寒益坚。恐贻造化惭，拒物辞雕镌。奈何懈所慎，绝理忘续绵。遂听负担力，苦为功名捐。大风吹垢尘，江淮紊故川。涵谷无还牛，高卧师陈抟。
述意三章·其三
作者：姚燮
朝代：清
体裁：古风

目阻天阊高，河山蔽荒棘。岂真巫咸愚，竟铩大鹏翼。万妙罗寸畦，一瞬了声色。谷神不守中，筋骸遭蠹贼。今我废无为，犹能事庖湢。苦效蚕恋桑，蠕蠕日三食。竟有乱绪丝，纷来缭胸臆。雀肉能几何，饿鹰惨相逼。窄厈缠紧云，乌由避残刻？坤灵扬清风，庶乎燄垆熄。
述意三章·其二
作者：姚燮
朝代：清
体裁：古风

百年生何涯，一朝死有故。平生胶漆亲，麻衣哭当路。禅灯无碍光，伏魅静中怖。猛遏金秋风，空天发韶頀。蒙头坐堂奥，谁来遣群务？惧以颠踬多，顿改周折步。引目战荒汜，沈想索号謼。杯酒虽寻常，隐然事机露。乾坤真气交，能受始相付。可惜铦刃刀，用因屠豕误。
述意十六章·其一
作者：姚燮
朝代：清
体裁：古风

履时止天宇，庶汇无播迁。准化慎所修，尸祝还寸虔。高明集群瞰，声臭冥相缘。舜治不下堂，万蚁来慕膻。伪态能蛊人，外嗜谁能捐？
述意十六章·其七
作者：姚燮
朝代：清
体裁：古风

莫矜伯也驱，相期叔无狃。在莽多伏戎，依然论昏媾。祸福如省机，一发尽奔凑。射工吐毒丝，急已中肤腠。嗟尔踽蝺身，出门往谁疚？
述意十六章·其三
作者：姚燮
朝代：清
体裁：古风

兔性亦匪驯，鼠德岂真盗？汝忧途假虞，吾疑鼎迁郜。健体谁百年，昔倪近称髦。睚眦交众雠，达人避施报。东海无劫尘，仲连适孤蹈。
述意十六章·其九
作者：姚燮
朝代：清
体裁：古风

山斗嵘尔姿，气谁测中荏？敢有寸梃持，来窥甲士寝。侩屠乘驷车，咄嗟命难谌。幸哉董氏狐，笔能铲流品。抱石昆崙眠，庶几得高枕。
述意十六章·其二
作者：姚燮
朝代：清
体裁：古风

朴质难自完，结奇悔成矿。益尔能几何，群饕敢狙犷。深潜谢网罝，让彼水中黾。木朽将为柴，于谁告癯㾪？须谅寸意完，万蹄可驰骋。
述意十六章·其五
作者：姚燮
朝代：清
体裁：古风

雍雍君子争，宾射有恒礼。寂养抒远怀，不如酌春醴。皇宪无市恩，持纲归大体。饮啄同适天，讵令汝身癠？功业犹露菅，相资固根柢。
述意十六章·其八
作者：姚燮
朝代：清
体裁：古风

楚楚裳与衣，好人赋要襋。莫云太行高，云梯可登陟。天缋盈亦虚，鸿文互矜式。庄生游逍遥，老子守元默。我愁流变开，巧诈复安极？
述意十六章·其六
作者：姚燮
朝代：清
体裁：古风

布衣扬清风，八座讵云尊？骑牛寻绮角，不入高戟门。赪梧宅神鷟，蚁命自宜裈。六极天幕张，戴之同牢盆。华色有彫散，灵息兹永存。
述意十六章·其十
作者：姚燮
朝代：清
体裁：古风

眨瞬希夷中，元黄战方酣。岂将荡我忧，使我精力耽。通窒视转枢，元命难备谙。力保冰雪容，谁能与之惭？杜陵昔有言，人生贵是男。
述意十六章·其十一
作者：姚燮
朝代：清
体裁：古风

伯伦一杯酒，万古黄土埋。安顾醒眼人，束手看云霾。断石眠荒沙，削之不成厓。巫咸正求诉，可惜天无阶。愿乞大化垆，一锻道之骸。
述意十六章·其十三
作者：姚燮
朝代：清
体裁：古风

维狼巨喙张，能得几肉嘬？托匪禽兽身，徒因口腹惫。蔽道多乱荆，饬尔斧柯坏。外已辞瑟胶，中何嫌絮败？污洁关贪廉，杅槃有铭诫。
述意十六章·其十二
作者：姚燮
朝代：清
体裁：古风

真阳不寓元，至阴不栖牝。甲运疲屡周，谁续天地泯？奈何身为蝣，镂斲到肝肾。内寂灵与绵，上吉凶所眹。胡尔不黄泉，而欲侣蝼蚓。
述意十六章·其十五
作者：姚燮
朝代：清
体裁：古风

祥祲错五行，乃从京氏学。上哲持理绳，斋心避虹雹。守菂方在苞，未须剖禽㲉。眩目天翳深，憧然梦谁觉？益损旋姑蕤，元声辨宫角。
述意十六章·其十六
作者：姚燮
朝代：清
体裁：古风

手撚寸缕红，往缚天门狮。虽在脱襁儿，亦能辨其痴。病龙不作霖，死豹空留皮。五味谓可调，习庖从姏㜎。恒谋寡良策，吾还问诸蓍。
述意十六章·其十四
作者：姚燮
朝代：清
体裁：古风

矫诳启女巫，设灯祀猫鬼。不惜颡汗多，泥牛曳其尾。未俟传檄诛，大路有公诽。倾屋难手扶，君子恻焉悱。须知荡坦区，皇风布昭韪。
述意十六章·其四
作者：姚燮
朝代：清
体裁：古风

适用还自�，蜂脾蜜初割。山叟泯竞心，林霜满毳褐。崇兰媚紫华，崖深未容掇。卧龙不出庐，风流永沈阏。安问陷溺多，乾坤正惊怛。
述春五绝句·其一
作者：姚燮
朝代：清
体裁：七言绝句

花修草整气温和，歌女知春春与歌。一尺游丝在尘隙，随声款软荡风过。
述春五绝句·其三
作者：姚燮
朝代：清
体裁：七言绝句

初日墙高花影高，转空青翼蝶飞劳。不知花里谁家幕，玉柙重重镇不牢。
述春五绝句·其二
作者：姚燮
朝代：清
体裁：七言绝句

暗岚漂水尽情东，断岸桃花明独红。花下斜阳花上雨，累人心眼堕迷濛。
述春五绝句·其五
作者：姚燮
朝代：清
体裁：七言绝句

补禊南湖病未堪，清明三月月初三。看他一道湔裙水，深作脂红浅靛蓝。
述春五绝句·其四
作者：姚燮
朝代：清
体裁：七言绝句

高楼美人宿髻偏，袖拂簟香思续眠。纤莺不耐向侬絮，侬苦自怜谁汝怜？
述闻
作者：姚燮
朝代：清
体裁：七言律诗

素颊居然傲粉侯，锦衣仆从上方驺。钿钗改筑蚣蝑馆，星露重开鳷鹊楼。蘸墨涂鸦贻便面，挟金抽马赌缠头。未防风雨寻花劫，贬作南冠对泣囚。
迷神引·窘旅
作者：姚燮
朝代：清
体裁：词

冶客挥金贱同土。不买茂陵词赋。苔门辙断，那有人来故。雁关山，迢千里，怎归去。破苇摇凄月，蛩自语。冷被照寒篝，鬓如许。剩饭残羹，事事凭人主。便不相驱频遭侮。怕寻前梦，婿青楼、宾朱户。到羸马埋，轻貂空，饿童苦。眼底奈何春，飘飘絮。病里奈何秋，潇潇雨。
送人之维扬
作者：姚燮
朝代：清
体裁：古风

玉梅初花倚灯暖，折插君装一枝短。此花能为十日开，可送君行千里远。大江越角连吴头，残年风雪青棠舟。笛底君心托离雁，樽边吾梦随飘鸥。西陵驿楼画笳语，北固山城暮钟雨。天寒沙冻无兰杜，曾我诗怀堕清苦。君今别我还索诗，君已欲去吾何辞？深春隋苑多烟月，莫揽杨花惹鬓丝。
送何编修绍基典试黔中兼怀俞刺史汝本
作者：姚燮
朝代：清
体裁：古风

何侯论诗若断律，四十贤人谨存黜。因知相士犹勘诗，讵厌沈苛求缜密？天识髯胡双眼碧，驱之穷碞采琪璧。八千里路星轺行，绵竹青霜烂襜帟。朱云轮囷垂火方，玉屏夜淬芙蓉铓。荆山沅树递秋色，眼穿雁末黎峨苍。其阴狼洞极葱郁，神雷所宅多宝藏。雄晶漆黑石英紫，九节奚数平垣菖？绛节仙人忽来驻，藻衣下窣明月珰。灵猿振毳华雀翔，献歌呈舞欢难量。仰看银汉夕无滓，奎宫龙气联氐房。持衡幸遇昌明世，力为穷荒扫文翳。斩秽当如麻峡麻，选味应同荔波荔。夙闻平月钤南交，八寨军防壮犄势。颇求捆史浩睥览，揭我千秋寸心蔽。长飙捩隼高难追，为尔攀舆一惉懘。故人近作独山吏，诗笔剸蛟有奇气。十所梦隔天柱遥，片字曾无去鸿寄。苹堂宴座如相逢，道燮于今犹侘傺。吁嗟乎，拾芝何必投华嵩，撷珊何必浮瀛蓬？古来乌撒产蹯�，有犀赤角驹方瞳。载歌臣马续新乐，琅琅瑟响生回风。归时袖得紫兰荚，银瓶养作天家供。
送叶元壁之滃州
作者：姚燮
朝代：清
体裁：七言绝句

浩然挥手寻梅福，一夜南风出甬关。我有还家东去梦，送君飞度海门山。
送叶舍人名沣之雁门省母二章即次留别韵·其一
作者：姚燮
朝代：清
体裁：古风

桐枝高未秋，先有啼秋乌。乌啼高枝寒，在客闻何娱。君动将母思，别我长安都。落梦中条山，天界分蒲姑。桑乾不过代，隘壁青千纡。采兰堪慰心，敢怨筋力劬？望云隔沧海，所愿吾岂殊？奈何孑影怜，尚此风尘途。
送叶舍人名沣之雁门省母二章即次留别韵·其二
作者：姚燮
朝代：清
体裁：古风

大风扬平沙，君马萧萧鸣。持鞭劝君酒，未醉君已行。送君心何如，丛柳青方生。向君万丝乱，欲理偏结萦。愿我梦随雁，同过辽阳城。拂落榆林烟，照君孤月明。和君诗未终，泪已怀袖盈。君西吾不南，踯躅夫何情？
送同郡诸君南归
作者：姚燮
朝代：清
体裁：五言律诗

草色出关远，纷纷去鸟飞。脂车各登道，明日故人稀。槽马诚何恋，江鱼况正肥。高堂苦贫老，岂不念同归？
送同里诸君先归三章·其一
作者：姚燮
朝代：清
体裁：古风

风柳不可巢，乱鸟遥天飞。南车各言迈，我独胡不归？孑焉顾愁影，明日居同谁？老屋如禅关，兀与孤灯依。非无冠盖客，结交满路衢。但能娱我乐，安能喻我悲？沙云弄微雨，远林无斜晖。愿为一息留，手将揽谁衣？
送同里诸君先归三章·其三
作者：姚燮
朝代：清
体裁：古风

一月不寄书，未敢故逡巡。下笔辄增感，有语难告申。诸君先我归，为我宛转陈。惟幸动止安，差慰头白亲。东风吹原草，沙路何粼粼。白云垂远海，南望浩无垠。秋色变早晚，江上多白蘋。此时我当返，与君理钓缗。
送同里诸君先归三章·其二
作者：姚燮
朝代：清
体裁：古风

每每出邸门，各各上车去。迢迢马声寂，望望日沈暮。昔时联镳来，愿为六龙鹜。惊风吹乱云，先后不相顾。昨夕明月佳，坐酒向庭树。客思且与忘，安知有凉露？脱焉舍我归，群欢逼孤虑。他乡尚有别，恻恻往焉诉？
送周四鸣珂
作者：姚燮
朝代：清
体裁：五言律诗

远国一官滞，如何慰老亲？知君归计决，非为薄风尘。所约毋相昧，吾生自有真。潞河春尚好，去矣莫逡巡。
送周编修铭恩典试湖北二章·其一
作者：姚燮
朝代：清
体裁：古风

龙蟠夙清秀，其材良楛多。荒樗易淆似，谁实慎斧柯？以己正绳表，此理原无他。莫忘少贱日，憔悴吟薜萝。
送周编修铭恩典试湖北二章·其二
作者：姚燮
朝代：清
体裁：古风

云树郁不极，汉沔水秋绿。六代虽已遐，真气此酣足。携酌据高舷，吟情共谁索？东海有离人，仰月坐荒屋。
送娄皋还通州二章·其一
作者：姚燮
朝代：清
体裁：五言律诗

可怜垂塌翼，不作健鹰飞。难苦三吴客，飘摇一舸归。从戎心未老，草檄愿都违。积悃抒何自，临行涕与挥。
送娄皋还通州二章·其二
作者：姚燮
朝代：清
体裁：五言律诗

滃州一夕陷，兵气惨难舒。王粲无侯骨，陶潜有遁庐。宝刀怜未试，园菜尚堪锄。莫使严城客，频频盼雁书。
送婆岭
作者：姚燮
朝代：清
体裁：古风

沙径窄无轵，盘屈一线通。掣肘交呀石，碍步纷蒙茸。匐行怆神气，高日逼午红。上岭马缒栈，下岭云堕空。敛心试危步，微爽振海风。及兹悲孝女，哀响啼狖狨。弱魂恋黄草，愁霾惨不封。馀贞化枯石，突兀低向东。耿理在天地，冠弁惭称雄。箐瘴滃然起，夕色明远峰。揽衿生默感，迢迢奚适从？
送孙同年衍庆还湖州
作者：姚燮
朝代：清
体裁：古风

柳君吾浙之杰士，气薄流辈神骄昂。奇贫鍊骨极坚劲，外泽文字生古光。春门上策听留弃，耻以年华俟科第。苕霅之水清如涟，谓欲浮家谢尘世。
送张际亮之楚中
作者：姚燮
朝代：清
体裁：古风

苍云入海天路长，征人登台望故乡。故乡千里归未得，怕看君车送君别。去时春草何芳菲，东风冉冉吹客衣。与君共酌市垆酒，清歌如雪箫管催。但觉金樽满明月，安知道路多斜晖？以客送客心益悲，君行此去还谁依？凤凰啄食逐鸿雁，毛羽虽绚谁见希？可怜贫贱各飘泊，安见富贵无别离？君才如马气如虎，气摄今人才薄古。十年上席客诸侯，垂暮天涯尚孤苦。谓将橐笔下南楚，汉水浑浑乱山阻。乱山不尽水东流，黄鹤青天且高舞。蓟门木叶方未秋，纷纷如此已可愁。明朝我亦下江渚，更读君诗江上楼。
送徐司马还省
作者：姚燮
朝代：清
体裁：古风

江城草作冻烟色，屋脊啼鸠驱不得。梦中天水寻故人，万里空明见垂翮。三年一别今始逢，昔时秋雨今春风。春风吹我旧墙树，墙外垂杨未成絮。相期著屐同听莺，晚潮催促江上行。片时握手心差慰，仓卒终如梦中对。今宵我梦随子舟，子或梦我城根楼。城根记取甘溪巷，一桁芦帘挂月钩。
送春
作者：姚燮
朝代：清
体裁：古风

客中度春少欢绪，而况春来别客去。平郊媚雨蘼芜多，莺尾曈昽上阳曙。饯之以酒春不知，帘阴胡蝶飞迟迟。今朝春巷花漂雪，昨夕春灯人画眉。侠客近无五陵骑，故人远有夜郎悲。笙歌谁家烛光短，碧桃一枝红未断。忽忆吾庐山下村，绕屋筼筜海天远。孤孑心情悲艳阳，细腻流光误初暖。送春兼送燕子归，乌衣子弟今有谁？我还梦打西湖棹，三尺鲥鱼芦笋肥。
送沈别驾士珩北行
作者：姚燮
朝代：清
体裁：古风

渚有船，厩有马，黄金压装走天下。月有夕，花有晨，青樽压座骄阳春。人生得志须年少，况尔声名擅才调。新辞创体杨白花，佳妾随身李清照。明朝七月秋，柳枝满城风飕飕。招我一饮阊门楼，谓将远上黄河游。黄河柳枝沙月白，阊门柳枝女儿碧。生愁君去吾梦孤，尚共今筵醉何惜？一杯续一杯，笛声故缓斜阳催。斜阳移过隔江去，乱叶忽漫当筵吹。乱叶离树君别我，孤鸿将飞燕犹坐。人生万事无不可，相对胡然泪同堕。何以赠君千里行，解吾带上纯钩青。我于此钩愧无用，为君拂拭要平生。眼无荆棘莫轻试，路有波涛莫轻弃，人非薛欧莫轻示。君行我拟归蓬茅，栽花种药锄还操，看君展翅抟云霄。
送洪理问金桂之任吴中四绝句·其一
作者：姚燮
朝代：清
体裁：七言绝句

君来潞水杨花满，君去燕台木叶乾。珍重关山此行路，霜天风色始高寒。
送洪理问金桂之任吴中四绝句·其三
作者：姚燮
朝代：清
体裁：七言绝句

邸舍相亲数过从，剪灯垂幕坐宵钟。僧门明日谁重叩？苔月荒凉只乱蛩。
送洪理问金桂之任吴中四绝句·其二
作者：姚燮
朝代：清
体裁：七言绝句

万里长河去白云，夕阳天末感离群。杜陵潘岳都蓬散，今日樽前复送君。
送洪理问金桂之任吴中四绝句·其四
作者：姚燮
朝代：清
体裁：七言绝句

感我狂怀消客鬓，怜君壮志缚微官。何年共结江湖宅，秋雨荷阴理钓竿。
送潘君之安徽作宰二章·其一
作者：姚燮
朝代：清
体裁：七言律诗

不信文章艰一第，误君经济又三年。荡胸纵有须弥海，搔首难凭莽荡天。与共蓟门今日尽，相逢陌上后期悬。逡巡我尚迟还海，舍我先行为我怜。
送潘君之安徽作宰二章·其二
作者：姚燮
朝代：清
体裁：七言律诗

谓将作宰古鄣州，一剑东为白岳游。摩垒祁门无宿莽，出山黟水自清流。侧身六合空长策，屈志微官亦苦谋。倘望长安思故侣，朔云如马大河秋。
送王明府有龄入都即题其慈湖种花图
作者：姚燮
朝代：清
体裁：古风

天欲栽培民气厚，暗假春风入君手。春风萦回桃柳枝，如君颜色民见怡。吾郡频年苦兵乱，疲弱愁逢辣手断。便得河阳百里才，难及当时见功半。枯灰元气云渐苏，烂额焦头尚无算。是当喔咻抚恤之，子得父母身乃依。严霜四野日照室，煖体何必裘与衣？君来慈溪作贤宰，道路隆隆口碑在。无端草木亦承膏，寂郭风烟发精采。物犹如此人可知，此理奚烦费词解？凉飙九月山城秋，碧天高静鸿不流。君将奉檄走京洛，旌车驾矣民难留。君虽不留民意系，静待阳和转初地。阳和二月多好莺，君来置酒民同听。我题君图送君别，聊为君民写心结。莫将剪败忧后时，此民共读甘棠诗。
送王汝安
作者：姚燮
朝代：清
体裁：五言律诗

别汝始今日，樽深泪与深。出关皆鸟路，击筑有猿音。江阔潮将满，天空思易沈。一帆风雨去，我欲废瑶琴。
送蒋湘南还光州
作者：姚燮
朝代：清
体裁：古风

三月西风吹沙雨，漠漠何凄凄，沙上杨柳无春姿。黄鸟黄鸟不来飞，屋脊有乌哑哑啼。蒋君冒雨过我见我无一辞，谓不得志行将归。我不能留君归，对君恻恻悲且涕洟。后此相见知有期无期。君年当五十，余年已四十。盛时日月如奔流，向东去潗潗，鞭马追之那能及？宿昔遇君长安门，长安之乐何莘莘。红镫青鬓娇阳春，酒如烟雾花如云。不愿得功名富贵，但愿与君相见常相亲，畜我如弟，事君如昆。朝随君出同一马，暮随君入同一轮。暮入同一轮，朝出同一马。有轮不朱，有马不赭。褐衣若黴，子喑吾哑，九逵踯躅在人下。君不见役役者声气赫何隆隆，侍从何都冶，有轮亦朱，有马亦赭。出门驱驱，心不知写，闭门岑岑，与言者寡。曾我与子，而悲踯躅在人下。凤凰在铩，不能扬其辉，黄雀啾唧，自相遨嬉。不悲男儿贫贱在人下，所悲身世出入各有东与西，奈何奈何使之多别离。牂牱如豹，白云隐之。罗带百结，美人面缁。抚我琴上徽，为君宛转慢歌长相思。黄河千里，瀰瀰淫淫，其水入海安可寻？赠我幽兰音，何以报之春风心。携手登高阜，不见阆风岑。将车溯郊甸，禾麦阴沈沈。腰无玉玦，手无千黄金。吁嗟乎子，吁嗟乎我，花落难为春，樽中有酒不醉谁能禁？昔日别苦长，今日见苦短。今日见苦短，明日别复远。有花不妍，有酒不满。柳枝垂垂，乱不可绾。雨吹风飘，其凄欲断。千秋在心，千里在眼。君之归也谓当不复远行，我归将不复远行。上有白发，下有黄口婴。庑不可以赁，田不能耕，顾瞻上下，何以为情？君之归也谓将闭门独居兀兀以终老，我归闭门于计亦好。三年谷荒，二年兵扰。里无旧邻，门巷多荒草。顾瞻室家，惄焉如捣。君之归也得归亦宜，我之归也生将何依？君归我犹不归，明日之事焉可知？高门列戟，大道纷旌麾，两人踯躅在路歧。有酒不我乐，花不我怡，悠悠千古，尽此片辞。君不能待我同时归，后此相见知无期有期。对君恻恻，悲且涕洟，对我恻恻，涕洟且悲。
送赵九琳下第归里三章·其一
作者：姚燮
朝代：清
体裁：五言律诗

江亭吾主饯，翻似送游人。樽酒满且醉，檐花黯不春。明朝投野店，谁为拂衣尘？圣世无遗佚，文章尔自珍。
送赵九琳下第归里三章·其三
作者：姚燮
朝代：清
体裁：五言律诗

昔至同车笠，今胡君独行？沙云连树碧，河水入天平。屡负陈书志，难堪去国情。儒官纵卑末，亦足励清名。
送赵九琳下第归里三章·其二
作者：姚燮
朝代：清
体裁：五言律诗

南风五月杪，计可渡钱唐。转畏临歧送，非关别思长。凄凄穷旅泪，滴滴在君裳。记我平安字，持归慰远望。
送郑明经乔迁之山左二章·其一
作者：姚燮
朝代：清
体裁：七言律诗

无端橐笔走他乡，消尽雄心两鬓霜。豪辨惊人原是郦，暮年作客总怜王。天边白雁愁秋雨，眼底黄河送夕阳。倘向五峰寻旧碣，未须交臂失灵光。
送郑明经乔迁之山左二章·其二
作者：姚燮
朝代：清
体裁：七言律诗

河山万里雁东翱，石掌嵯峨接汉高。三观曙收天阙雾，五松寒答海门涛。漫容停辙悲歌凤，好与游仙快策鳌。记取滋阳驱马地，桃花春雨满征袍。
送陈丈修鼎观察关中
作者：姚燮
朝代：清
体裁：五言律诗

郡国今腴地，山川古上京。特恩隆简顾，励治及承平。积钞尚遗法，防秋久撤兵。好从公务暇，屏骑课春耕。
送陈同年墉宰肃州四十六韵
作者：姚燮
朝代：清
体裁：古风

不为华省侍，乃作边城行。边城络河源，昔浊今澄清。连关散屯马，地肃无甲兵。天泽浸醰厚，刬险归太平。毋谓一宰小，安危维群情。君才冠西浙，耳者无异评。谈锋剑芒铄，气骨秋山嵘。经术蕴中厚，世故能洞莹。末命贱贫缚，格格难吐倾。文章托挥发，且复群流惊。论谠力排曲，笔直词则横。不朽有真业，何俟冠禄荣？况今才可展，吾道资见亨。投笔驰万里，胜请终军缨。支绌故无虑，时要君善程。平凉古羌壤，上游连西京。葱岭抗其脊，十五环龙营。汉唐迭骚扰，流血祁连城。洮环两州卫，土旷无人耕。培养近颇裕，四隘亦贴宁。高阳禦冰雪，草木迎气生。所虞沐宏化，积习仍顽冥。善以蒸蒸法，酿兹熙熙民。信义于肺腑，不阂如影形。岂徒慎讼狱，剖析同渭泾。番马积利弊，窑矿多变更。还须坐理暇，规画潜图经。口碑在天地，神速逾风声。往旃勖平素，弗隳吾党名。海色去天远，沃野桑麻荣。为君润行色，把酒登江亭。塞云扫西瘴，健鹘摩空青。白日落杯盏，照见心迹明。丈夫苦蠖屈，壮游焉涕零？但悲我与子，比密逾弟兄。赓词春鸟叶，拂剑秋潭泓。此别竟参商，后会艰絮萍。后会就匪艰，茫茫将安凭？愿纳卑末议，方寸日夕铭。躯骸虽间隔，梦寐倘永盟。萧萧大风起，车盖飘然征。春色满红坂，杨柳交华旌。回鞭邈鸿雁，侧耳闻笛钲。即斯景物寄，荡怀足旷闳。讵必厕金马，毫楮争嚘嘤。列史重循吏，万古流芳馨。
送高鹾尹宝森之杭
作者：姚燮
朝代：清
体裁：古风

朔风盘越峤，天水无鸿声。颓云作雪闭江色，江上有客西将行。枯林败苇杂黄赭，山峦削峭寒峥嵘。群动隐蛰戒淩厉，问君胡为甘长征？昔以文字不救饿，凄然薄宦来海城。天骐蹶足堕尘坂，顾恋栈豆应悲鸣。瑶阊九户辟幽窱，霓车飘忽双龙旌。会须坐尔墨琚案，庸碌讵足争微名？忆昨晤君湖之堂，湖烟挟雨摇寒檠。丛篁俯翠弄杯勺，醪醇未御心先倾。丰姿玉立气春爽，词华吐纳兰栀清。幽期未溯忽言别，令我愁喜相交并。龛山北折势千仞，江涛日夕驱鼍鲸。片帆明日隔云末，当筵凄恻空为情。吁嗟乎，当筵悽恻空为情，开门独立天冥冥。
逃吟
作者：姚燮
朝代：清
体裁：五言律诗

习药难防病，逃吟转饵愁。乱山参世变，懒迹愧天游。稻色平交野，江光晚入楼。化机谁刻凿，食息有沈浮。
递钟辞七章
作者：姚燮
朝代：清
体裁：四言诗

秋风起矣，惟肃惟萧。来无端倪，上下泬寥。浩歌响唈，壮志欲消。俛弄佩带，鹈血在刀。大梁千里，关云掩霄。美人其游，珠冠玉髫。蔼若相媚，寄余寸珧。空山幽远，行种兰苕。（一章）太古之雪，可以浣衣。圣人绝学，乃受墨欺。晴旭浮野，湛露朝晞。大皎不滓，野马正肥。钟筳冰炭，张我轸徽。彟矩内葆，讵曰知希？（二章）羊胛已馁，朱光未升。颓云闭雁，折我缴矰。往驾海拨，潮硠汐砯。蓬山亘发，翠远不嶒。九台上俯，霞虹郁蒸。仙姝蝉眊，玉理肤澄。眉动何怃，奄歘飞�。麒麟虑韢，獦牂善腾。易测乃下，守隅曷矜？聋瞆三日，谁其鼓徵？（三章）阵马枚肃，交河夜驰。愁雪回袖，悲风削肌。仰视天色，飞埃上缁。雕隼避舞，彗枪烁垂。戈甲指顾，河山转移。登台西眄，沙黄草萎。王藩宴乐，殇鬼涕洟。城南一战，万古哕噫。（四章）鼠格牛死，蛇鸣象歼。物以性制，何视巨纤？有鸟东来，非鸹非鹣。射日眸紫，垂云羽黔。午气为肃，群蠕蛰潜。安知矢筈，寸刃霜铦。蓄德为知，矫节无廉。黄金邱山，不易素缣。（五章）琼壶寸握，唇洼腹穹。冰彩四映，抱洁在中。志散情溢，神敛气冲。漏橐折籥，天难与功。河流东驶，灵源汉通。星斗交煜，琪林绮葱。六凿幻攘，归诸浩融。向无清浊，曷分圣蒙？（六章）攘袂而起，去将安之？反关默守，岑兀亦怡。春葩灿镜，晨飔尔吹。滴露在藓，黄鹂弄枝。匪引若得，已悟谁思？游乎大化，六合寸知。空气荡远，矫澹有姿。陶然无尽，酌我璚卮。（七章）
速速去去五解八月二十六日郡城纪事作
作者：姚燮
朝代：清
体裁：古风

绣旗大布帐，四角碇铁城头莎。东帐老兵击柝，西帐健卒起而鸣锣。鸣锣击柝，呼呼呵呵。觌面错愕交耳，速速去去，倏忽轻趫巡走如掷梭。手指东南云，云头山脚相摩搓。云中赤火，闪闪霍霍，似有镞声砉騞千百碆。下顾江水，宛延一线，无风翻波。过江乱鸟，塌翼结阵，西向嗷嗷觅林柯。嗷嗷飞飞，速速去去，栖止不得林柯。前有抽矢而睨者，后有罻罗。城头军士若防若避，各各偃旗卷帐，带甲手横长戈。我趋东门城，见守门卒吏短衣带刀，排立城下。闻西街喝道，掠地鸣鞭声隆隆，长跪向烂地，不知没泥到踝。顿首拱手，屏息迎接官者。官者不知谁何，蓝顶貂翎红缨，长髯如戟面涂赭。左手持令箭，右手结辔鞍唇，匆促下马。口作喋喋辞，以靴蹴瓦，其气汹汹，似不可惹。但见府尹知县，肩舆张盖，东牵西扯，下及佐吏千把。一一出城入城，流汗沐面，抠衣相跁跒。速速去去，筑埵筑垛，呼兵不应，涎枯喉哑。关城门，关城门，城门不得关。百姓仓皇拥挤，速速去去相探视，手足钩棘肩推扳。须臾败而逸者，沿江过渡，入城络绎，其势如崩山。臂带颈襕，衣襦不完，面焦身漆，行步蹒跚，谁辨其为兵与官？亦有雇夫舁笼扶板，蒙被过顶，沥血声嘶酸。可怜翁妪妇女幼稚，翘足延颈当路叫欢。望爷觅子寻夫呼哥索弟，悲泪交汍澜。不愿无火伤刀箭瘢，但愿不受战殁全尸还。咄咄嗟嗟，大难大难，官长不得弹压，守城兵卒各各摇首顾视灰其颜。使我一寸心，亦作千刀剜。急趋急趋，向东渡头，水急分东西流。撑篙打橹，扬扬意气，一人索百钱，四五十人同一舟。踉跄后至，挨挤不得渡，挨挤落水，落水复上水，自恨不如凫鸥。且止止休休，仰看天色苍黄，日堕城觜，俯听彫杨乱荻，其声飕飂。奈何有官来，官何来，官来寻渡，有卒壮健，十十五五，环拥一驺。不衫不履，恐人相识，掩面低头。但言速速去去，去去速速，不知往何所投。且止止休休，踉跄后至，望渡而泣，皆尔兵民，已一日不得粮与糇。仆来觅我渡头，牵我衣向我耳语。急牵仆衣，随势拥人入城，速速去去。东巷市早停，西街运货关铺。短衣执梃守门，当路遗舄堕帽，满街倒栅横枑。日落天昏昏，狂飙过耳，声摧城树。似有万千百人，哭声与鬼号謼。入门见我老亲，老亲方解袜易屦。弟妹扶母出堂，环坐慰问，其乐莫可言喻。砍木作柴炊釜粱，馀柴烹栗芋。斯时东邻西邻，鸡亦不闻鸣，狗亦不闻呴。但闻张灯张皇，催老促幼呼。速速去去，使我家人停餐废箸。笑不得笑，悲不得悲，行不得行，住不得住。孤灯破楼坐难曙，四壁摇摇愕相顾。
逢方山人絜
作者：姚燮
朝代：清
体裁：五言律诗

一霎五年别，相逢逆旅中。岁阑迫风雪，明日又西东。千里君孤雁，大江吾去篷。桃花开湖上，愿约酒尊同。
道中阻雨过同年黄体正寓斋并招徐雯朱渭清两孝廉饮醉宿话旧纪事感怀即赠黄君得四章·其一
作者：姚燮
朝代：清
体裁：七言律诗

天门云势晚峥嵘，西壁颓阳黯不明。万翅堕乌如叶片，满城密柳搅烟声。飞沙乱挟征衫捲，急雨长追怒马行。喜近故人东巷屋，投鞭一笑酒同倾。
道中阻雨过同年黄体正寓斋并招徐雯朱渭清两孝廉饮醉宿话旧纪事感怀即赠黄君得四章·其三
作者：姚燮
朝代：清
体裁：七言律诗

涪翁与我弟昆交，心系烦愁似苦匏。促座分灯笺勺药，据床携麈拂蟏蛸。敢如阮籍争穷哭，漫与扬雄索解嘲。且约晴时同买骑，去看新绿向南郊。
道中阻雨过同年黄体正寓斋并招徐雯朱渭清两孝廉饮醉宿话旧纪事感怀即赠黄君得四章·其二
作者：姚燮
朝代：清
体裁：七言律诗

自别诸君已四年，敝衣尘帽各相怜。有才炫世皆为累，失意看花总不妍。静夕漫参枯木偈，颠风谁挽下滩船？尽拌一醉如泥烂，斜月梧阴抱石眠。
道中阻雨过同年黄体正寓斋并招徐雯朱渭清两孝廉饮醉宿话旧纪事感怀即赠黄君得四章·其四
作者：姚燮
朝代：清
体裁：七言律诗

大浃江头有钓矶，天涯谁赠绿蓑衣？眼中同辈名多就，梦里家山我未归。对影依依如客雁，寸心各各系春晖。正声不入筝琶耳，且与囊琴闭玉徽。
道中阻雨过同年黄体正寓斋并招徐雯朱渭清两孝廉饮醉宿话旧纪事感怀即赠黄君得四章赠陈明经凤孙三章即题其清霅草堂诗卷·其一
作者：姚燮
朝代：清
体裁：七言律诗

多少南门折柳行，君胡七载滞燕京？关河迢递催秋色，风雨苍茫入雁声。未遇公卿延上座，枉拌潦倒博才名。苕溪南北堪垂钓，知否桃花有落英。
道遇郑莲卿共饮酒楼醉中赠以长歌
作者：姚燮
朝代：清
体裁：古风

与人以心不知受，媚人以色那能久？花落堕地为尘埃，旧巷杨枝多老丑。驱车过珠市，市上逢郑生。停车招我车共停，下车握手奚为情？别来胸臆不可竟，登楼且作千觞倾。朱轮粼粼过楼下，新坊子弟如名马。连钱贴尻沫流赭，其气峥嵘猝难惹。数载不踏京华尘，奈何桃李非昔春？郑生当时冠三曲，热场万口称天人。贵豪侧目承喜嗔，骄宠直欲无虢秦。深帏剩烛黯已灺，露边孤蝶飞何邻？生言近事愁难语，旧部飘零少完羽。不虞九市风沙中，短席清樽尚吾汝。狂吟振籁欲回云，苦泪沾衣不成雨。吁嗟乎，黄金食尽馀宝刀，歌喉久涩徒能箫。回思西邸竞华宴，玉屏列黛敷兰椒。五年一瞬主三易，门垣乱棘齐马腰。青天鸿鹄各关塞，江河不作西流潮。何戡老大感犹许，安仁之鬓宜其彫。相依形影转岑索，起看碧汉星寥寥。谁家公子七叶貂，隔座挥霍矜雄豪。两行红粉烟中苕，流光曼睩生百娇。颜衰势尽各相弃，明日避面同避獒。惟吾与子具冷眼，阅非一事非一朝。共斯沦落复谁顾，及早轻装约归去。文纨玉食蛊已深，告退何妨着穷裤？江南风月不用钱，莫使韶光重贻误。
遣二仆归诗以送之
作者：姚燮
朝代：清
体裁：五言律诗

共守穷山饿，徒供野木嗤。论恩吾愧薄，阅境尔当知。书剑存长物，关河有后期。大江残照下，含泪各逶迟。
遣兴五章·其一
作者：姚燮
朝代：清
体裁：古风

春膏不润花，芃芃长萧艾。局守在寸心，焉知天地大？阒寂孤木蝉，委土但留蜕。执端多两歧，吾还问蓍蔡。
遣兴五章·其三
作者：姚燮
朝代：清
体裁：古风

秋塞多落榆，飞鸟避流镝。黄云遮马头，行人但凄戚。大将方解韬，急羽复驰檄。嗟彼胯下儿，迈古诩麟绩。
遣兴五章·其二
作者：姚燮
朝代：清
体裁：古风

独草舒寸茎，蚍蜉不能撼。闭目坐椽下，万古拓元览。濯发扬天波，囚首谢缨紞。悲哉皓齿翁，无由乞残晻。
遣兴五章·其五
作者：姚燮
朝代：清
体裁：古风

穹谷无斧樵，柏挂千年藤。蛇虫不敢蚀，叶角皆模棱。迭染作缁緅，质已非素缯。山鸡舞晨葩，自炫良可憎。
遣兴五章·其四
作者：姚燮
朝代：清
体裁：古风

狎斗挈天柄，虺性逾权阉。皇心恶其戾，制之三尺钳。祅霪苟不止，平陆亦可淹。松根有灵朮，去且空山潜。
遣情五章·其一
作者：姚燮
朝代：清
体裁：古风

遣情不资远，无累时亦舒。良景敷乔柯，脩绿在明渠。理卷坐无营，清飔漾宜裾。虽有微尘撄，俗想夙已祛。薄节供独惭，何从邀光誉？
遣情五章·其三
作者：姚燮
朝代：清
体裁：古风

植杖东林阿，静看云弄山。微雨吹及衣，远鸟飞始还。宇宙托一身，适志良知难。预为明日谋，境逸心已殚。显默有大宜，君子操其端。
遣情五章·其二
作者：姚燮
朝代：清
体裁：古风

猜忌发幽愤，受痼徒自劳。天地多厉风，鸷鹗悬一毛。深樽能汩魂，平席千顷涛。陶潜纵辞酒，未始名不高。田唱吹俚音，我欲删楚骚。
遣情五章·其五
作者：姚燮
朝代：清
体裁：古风

日月常在天，生阳无绝机。虽抱落寞怀，元化未暌违。沈疴没孤志，所系终有归。域畛不自封，山川皆愁悲。就井弃空煦，负养诚何为？
遣情五章·其四
作者：姚燮
朝代：清
体裁：古风

揽古托閒眷，恍眇无实依。鸿雁不入林，密网安所施？嵎夷一握晖，万命有同资。黄河扬浊泥，澄清今其时。我将弦太和，一理平生思。
遣王仆至中横河觅避乱处
作者：姚燮
朝代：清
体裁：五言律诗

弱蓬在中路，岂竟任漂摇？眷属有同命，江湖馀一瓢。食穷思橡栗，志短逐鹪鹩。但得山林密，蓑镰我愿樵。
遥夜吟
作者：姚燮
朝代：清
体裁：古风

夜长苦不短，梦短苦不长。悠悠梦乡里，寂寂帷灯光。水城茆屋凉烟羃，篱角黄花好颜色。黄花在篱蛩在门，夕露凄青晓霜白。昔年眼底故园景，此夜分明梦中得。梦残灯烬风凄凄，巷柝未断林乌啼。繁声绕壁落叶碎，天光漏屋疏星低。乡音非梦阻难达，客心如雁无安栖。客心去路雁来路，江月河云大回互。河阴秋晚杨柳衰，江南春近梅欲开。梅花寄雁来须早，客梦依依柳同老。
遥知
作者：姚燮
朝代：清
体裁：五言律诗

月澹树生烟，风斜鸭避船。人依孤荻瘦，影借一萤怜。大海千山接，高秋片叶悬。遥知修竹里，袖薄定愁眠。
邓尉纪游诗八章·其一
作者：姚燮
朝代：清
体裁：古风

群山少寒态，霁绿出新染。江漘濯横影，疏云不能掩。桑径雨犹湿，松梢日微闪。气触蔼难状，耳目皆淰淰。妙遘溢众澄，真味补吾澹。啸傲携吟朋，次第入深�。
邓尉纪游诗八章·其七
作者：姚燮
朝代：清
体裁：古风

忆昔商邱宋，亦有新城王。洞庭挹衿袖，卷帘陈玉觞。高文耀天际，韶琯谐鸾皇。井绠一以朽，藻采沈郁苍。迢迢白云尽，默默凄鸿翔。湖壖有青草，生与芦叶长。良朋预今宴，顾盼差足强。聚散且弗计，罄此壶中浆。山川夙无变，冠盖安有常？应知后来客，今我同茫茫。
邓尉纪游诗八章·其三
作者：姚燮
朝代：清
体裁：古风

古寺压万峰，高阁踞危顶。平湖返虚照，素壁动松影。渔洋睇烟外，入夜未肯暝。胥包隐蘋末，摇泛若鸥迥。昏钟叩空碧，一曳去荒冷。劳心冥无倚，悚尔得微警。星斗错衣带，千灯出人境。谁知喧扰气，上方已先静。
邓尉纪游诗八章·其二
作者：姚燮
朝代：清
体裁：古风

群梅尚迟萼，香风杳来期。忽见樵担行，横插疏花枝。潭南五百树，入腊已垂蕤。铜坑千尺深，但与明月窥。钿云远难拾，闻鸟心一移。因温闭空谷，何救行路饥？
邓尉纪游诗八章·其五
作者：姚燮
朝代：清
体裁：古风

斋厨饱蔬饭，别僧下山去。九盘落湖杪，已非昨来路。黄苇飒明沙，春霜未成露。乍有清歌闻，渔帆出无数。水云两默默，寸意与流冱。濯我向超洁，转增入尘惧。可狎不可鞿，浩荡愧沤鹭。
邓尉纪游诗八章·其八
作者：姚燮
朝代：清
体裁：古风

馀兴各未尽，往陟吾家山。俯视众天女，罗列千百鬟。绀云布空地，得气殊旃檀。纠以万井烟，变作青海漫。浮图隔茶磨，弄影茫眇间。何虞具区水，逼向虚空寒。拂拭金乌光，林屋低可攀。丈人不入世，至今犹童颜。娱览苦不迭，舍去诚大难。益愁后来约，殊少今时閒。回风振穹壑，群泻奔急湍。危懔恋胡益，掉臂尘中还。
邓尉纪游诗八章·其六
作者：姚燮
朝代：清
体裁：古风

晓风吹泠泠，疏声涧边出。林篁四山动，日影散飘忽。回头眄所经，倚天一楼崒。始悟昨梦高，得傍古时月。真灵荡元气，招我共斟吸。吐为莲华云，万缕散沧渤。
邓尉纪游诗八章·其四
作者：姚燮
朝代：清
体裁：古风

閒寮借僧榻，且度今夕眠。夜中梦微觉，过枕闻鸣泉。吾生苦行役，尘瀵难自蠲。何期奔逐中，得与空山缘。晨兴踏松磴，爽净无留烟。浮岚一川皛，白鸟媚其间。始知夜来雨，一洗群象妍。
邝湛若天风吹夜泉砚为冯丈作
作者：姚燮
朝代：清
体裁：古风

昆山玉无色，元星耿天落。古血凝至坚，浮光外寒皭。袖手怯扪摩，折矩自廉削。度长四寸馀，二寸七分博。其左铭五言，波磔露秋崿。疑吞太华涛，月雨溅莲鄂。鸲眼活旁睨，二字镌湛若。下有白文印，乱薤墨云络。想其抱太贞，岩岩手亲凿。先生得奚自，冰雪与砻错。忠魂炯未死，披洁隐相托。赏鉴遇知己，幽灵自欢乐。念昔畸人生，瓣香守谭霍。跨马犯黄幰，茧拇走藤笮。铜柱风昼腥，鬼门瘴夕恶。酋帅云亸娘，三髻绚�袅。奇才骇天破，分符拜兵幕。鸡虎肃群排，诸岑受钤缚。环花草露布，疾毫兔剽掠。讵以馀烟青，倩画绣眉弱。兹研与焜耀，蟫尾起皴皵。更尽千丸泥，谐雅赤编作。面吴暨马流，补史徵阙略。踰年还厓门，横海半鲸鳄。愤弃中书冠，七哀写盘魄。壮怀老磨尽，幅巾殉干镆。阿鸿洵良冶，翩翩北山鹤。旋以东郊难，毅骨惨薰烁。青铁锈不润，陨世等烟箨。况时海雪堂，丹碧折楣欂。藏真蚀脉望，南风断絙索。谁于兵燹地，万难夺云膜。铁瓮百破碎，片石葆轮廓。辗转三百年，大劫不能铄。漫歌无完肤，至寿炳嵩洛。万柳围朵山，石经巍秘阁。岂同愁望乡，蛮楼镇独脚。先生善保藏，毋使鬼神攫。承之太元函，护以万物橐。时或陈墨琚，霓笺盥手拓。寸管抉千古，群书恣湔瀹。正气所结纠，蟾泪泫难涸。欲化杂沓声，天风郁晴壑。莫写述征诗，骚情讽兰药。
邻人于野田获马招予试骑之感得二章·其一
作者：姚燮
朝代：清
体裁：七言律诗

志无一世迥谁亲，战骨纷纷感朽陈。秋满山河延颈啸，意求刍稿屈身驯。缚来如狗村儿侮，耕不为牛野老嗔。八尺井绳笼作辔，看吾罄控狎飙轮。
邻人于野田获马招予试骑之感得二章·其二
作者：姚燮
朝代：清
体裁：七言律诗

升厓停策动高歌，马亦昂尻涕泪多。乱后田园都失主，弃馀兵甲半沈河。人间何处塞翁在，穷壤应无伯乐过。愧我床头金早乏，相依陌路共蹉跎。
邻园红梅花初开有作
作者：姚燮
朝代：清
体裁：古风

海色如冰冰天色，九地阳和搜不得。蓬莱东南姑射山，荒雪楼台满荆棘。荆棘不死仙不回，鹤束瘦骨同束柴。鹤边明月可怜影，依依照损烟中苔。五更朔风微转东，梵林暗杵撞遥钟。笛奴晨报隔园树，高枝已迸初鄂红。香国襟裾贱桃李，轻薄能云未能水。此花玉魄球为魂，力拒纤埃清彻底。上颊亦有微醉时，仙霞百鍊成凝脂。苦缘群态习妖媚，坐招众口来谗疑。昨宵梦骑烛龙舞，手撷桑枝拂丹煦。精华一泄难再收，遂使人间有春宇。是何珊珊何亭亭，六铢茜袖蝴蝶轻。惜无二八凌华妹，倚凤垂髾炙紫笙。
郁噫篇贻郭莱骘
作者：姚燮
朝代：清
体裁：古风

郁噫风起礴大宇，海潮山立天云抟。吸而纳诸方寸内，力能制之诚所难。戺台先生鄮山杰，我与把手双湖干。澄潭在抱气清迥，古梅作骨神森寒。半生贫贱缚文字，挟瑟未遇知音弹。托以酒酣恣奇论，英爽欲与天地蟠。余亦穷岛一下士，卷轴无补空浩叹。蛾眉祇以媚人画，欲嫁谁聘青琅玕？藐然含思倚修竹，翠袖自苦日暮单。生有同憾忽邂逅，相与涕泗交汍澜。高歌夜永星斗阑，拔剑击柱风落冠。欲将此意广宣告，坐令陌路憎腐酸。且与持竿东入海，手披烟雾穷汗漫。
郊南
作者：姚燮
朝代：清
体裁：五言律诗

风定尘初止，郊南日暮行。独松阴可憩，老鹊倦犹声。一马依桥立，千畦接市平。乱山低抱郭，斜照看西横。
郎观察葆辰属写东坡小象系以二绝句·其一
作者：姚燮
朝代：清
体裁：七言绝句

埋轮风骨重乌台，眼底承平旷世才。何日青山双笠屐，相从雨后踏春苔。
郎观察葆辰属写东坡小象系以二绝句·其二
作者：姚燮
朝代：清
体裁：七言绝句

特辞印绶返园庐，玉局髯仙认故吾。了了胸中经济在，好将谏牍注元符。
郑家口
作者：姚燮
朝代：清
体裁：五言律诗

有月非乡月，沙云似水云。风从芦淀过，梦作海声闻。河远星垂越，天长雁入汾。窳尊馀宿酒，聊以续残醺。
郡夷既退将迁寓入城留别邻友二章·其一
作者：姚燮
朝代：清
体裁：古风

避险获全命，未敢劳悴訾。有室堪望还，一喜似难持。群邻迭赒恤，相爱泯侮欺。便将终此居，可托讵无依？长风荡远烟，天廓鸟当飞。回翔眄故巢，欲去翻迟疑。但愿青山空，逃隐后来稀。我行良恻然，难行更当非。
郡夷既退将迁寓入城留别邻友二章·其二
作者：姚燮
朝代：清
体裁：古风

樽酒夜相属，嵓月悬茅堂。别后如我思，似今清歌狂。短发虽未彫，面目瘦已苍。尚忧迁市廛，转类投遐荒。系舟在江渚，零星早成装。惜此山翠浓，难与书箧藏。隔门疏树枝，移影恋吾裳。下有吾钓矶，明日鸥谁将？
郡寓夜坐有述示二仆
作者：姚燮
朝代：清
体裁：七言律诗

濒死心情爱惜难，相依得汝影忘单。霜华萎尽秋都老，风角闻时梦易殚。天阔但馀新月瘦，剑存莫怨旧袍寒。坐閒且共残尊酒，明日江湖事浩漫。
郡寓闻内子病剧
作者：姚燮
朝代：清
体裁：五言律诗

城气入昏浑，颓云莽不垠。山川寻立地，兵火役劳魂。托命谁资药，离乡已愧恩。遥知峦一束，兀翠向蓬门。
都门故人多传予病死以诗相挽者作此示之得三章
作者：姚燮
朝代：清
体裁：四言诗

谓我已死，死亦几希。爱我尚生，生究曷为？性情未是，面目未非。尚此食息，我转自疑。致谢故人，哭我有辞。为涕为笑，谁能预期？桓山之鸟，冻霜满衣。纵有百年，不争一知。（一章）后我而少，先我而老。他年有哭，后先谁保？是以圣贤，致身贵早。褦襶市廛，岂无寿考？未生我身，我死已造。安见春荣，能免秋槁。天地与人，日月最宝。一息之存，中有大道。（二章）我真已矣，此为谁身？倾君恸哭，我亦不闻。终身之好，了以诔文。天下万事，亦复云云。破邸一屋，迭相主宾。檐有花绮，地有人陈。与甚酸忆，不如淡亲。此言可味，君闻弗嗔。（三章）
都门故人频以书来问海上消息
作者：姚燮
朝代：清
体裁：五言律诗

冷目看泉壑，偷閒作废人。匿名留史在，抉意向谁陈？寤寐风涛席，几微丧乱身。南云幻苍狗，刻画总难真。
都门春感杂诗二十章寓崇文门试邸作·其一
作者：姚燮
朝代：清
体裁：七言律诗

小构蜗居后院偏，微风窗纸代鸣弦。如花心借晨杯养，似水衾邀夜烛怜。敝袖粉痕曾媚蝶，故乡桑节正啼鹃。穷生未扫尘沙债，辜负香蘼又一年。
都门春感杂诗二十章寓崇文门试邸作·其七
作者：姚燮
朝代：清
体裁：七言律诗

借得灵胥市上箫，悲声激烈唱龙标。颇愁家远书艰达，却喜朋多酒易消。花碛惊沙中使骑，槐安短梦上公貂。梳爬百感供豪饮，耳摄奔风似海潮。
都门春感杂诗二十章寓崇文门试邸作·其三
作者：姚燮
朝代：清
体裁：七言律诗

破帽疲驴总不时，痛惩谰语付期期。路因畏狗思樊哙，客漫逢人说项斯。小雨润尘须款段，夕阳流媚半新枝。王孙久饿蒿为命，北地原无漂母祠。
都门春感杂诗二十章寓崇文门试邸作·其九
作者：姚燮
朝代：清
体裁：七言律诗

饿虱都成执戟郎，名驹谁是汝南王？铗弹陌路非长策，曲赌旗亭亦滥觞。挟刺侯门吾已厌，逢人掺袂姓都忘。不如闭户拈兰坐，静涤骚心眷碧湘。
都门春感杂诗二十章寓崇文门试邸作·其二
作者：姚燮
朝代：清
体裁：七言律诗

通侯几辈解寻诗，丽月天桥问柳丝。芳树露溅车子笠，高城风软酒家旗。围场蹴鞠诸郎散，故巷笙歌旧梦移。揽鬓独吟无悦调，低声恐使鹧鸪疑。
都门春感杂诗二十章寓崇文门试邸作·其二十
作者：姚燮
朝代：清
体裁：七言律诗

剑逢雷焕岂终沦，天宝光芒射斗新。未分暮年悲烈士，漫援绝代赋佳人。浇胸上下千秋史，托迹中央四角轮。对酒当歌吾醉矣，起看天碧夜无尘。
都门春感杂诗二十章寓崇文门试邸作·其五
作者：姚燮
朝代：清
体裁：七言律诗

小姑嫁日未分明，苦障罗纨学嫂行。优孟当场原土块，文章满箧是尘羹。风云几许愁中揭，髀肉都从梦里生。佳卉宜春天上苑，祇教秃鹊愧初莺。
都门春感杂诗二十章寓崇文门试邸作·其八
作者：姚燮
朝代：清
体裁：七言律诗

百丈春台倚日边，凡花恒鸟亦神仙。费金买骨真多事，侧鬓簪毫尽少年。白雀自弹穷邸瑟，黄鹂遍拂上林烟。未收布袜青鞋券，难说名山遂夙缘。
都门春感杂诗二十章寓崇文门试邸作·其六
作者：姚燮
朝代：清
体裁：七言律诗

閒抄热径逐斜晖，薄笨尘车短后衣。遍识酒楼沽喜便，每逢筝社听忘归。寒暄气候谁相习，游侠襟怀近渐违。输与西山依旧好，江亭来照绿芜肥。
都门春感杂诗二十章寓崇文门试邸作·其十
作者：姚燮
朝代：清
体裁：七言律诗

枉从隘道辟蛇沟，风气沦卑信可忧。禊社竞邀名士鲫，市门分脔贾郎牛。十年夜火茹黄檗，一鬨春场误黑头。红杏花残鶗鴂老，软尘车马几淹留？
都门春感杂诗二十章寓崇文门试邸作·其十一
作者：姚燮
朝代：清
体裁：七言律诗

上阳天界蝶蘧蘧，红舄青裀赋乐胥。两道灯收人散市，九门漏紧夜传车。催花特奏将军令，檄酒频劳学士书。客有清怀抱明月，但搜苦泪饵蟾蝫。
都门春感杂诗二十章寓崇文门试邸作·其十七
作者：姚燮
朝代：清
体裁：七言律诗

我行风雪一篷车，转瞬韶光百五赊。小草出山愁不雨，高枝近日易为花。拨烟渐爇铜钴艾，漉水微澄土锉茶。寂屋自将清课检，槐声送过隔邻鸦。
都门春感杂诗二十章寓崇文门试邸作·其十三
作者：姚燮
朝代：清
体裁：七言律诗

门缘无骑雀都閒，禅解同参石未顽。宿酒清如苕霅水，孤云秀比敬亭山。鹿皮眷属留仙种，鸡口生涯谢卒班。今信读书堪拒累，短楞一尺峻天关。
都门春感杂诗二十章寓崇文门试邸作·其十九
作者：姚燮
朝代：清
体裁：七言律诗

两袖天香挹御垆，散朝齐出禁门趋。旧游燕子依琼岛，新种梨花满扇湖。肃肃官仪参汉志，雍雍王会览周图。自怜才菲频遭斥，转愧江都称大儒。
都门春感杂诗二十章寓崇文门试邸作·其十二
作者：姚燮
朝代：清
体裁：七言律诗

官场黜陟一枰棋，郁垒悬符笑詅痴。宰相能通循吏传，翰林解注党人碑。蛾眉下蔡防深蛊，鹰队前旌戒突驰。一代功勋尊卫霍，磨刀愁煞羽林儿。
都门春感杂诗二十章寓崇文门试邸作·其十五
作者：姚燮
朝代：清
体裁：七言律诗

内家汉戏秘鞦韆，冷饼堆槃近禁烟。城巷踏青看社戏，野垆浮白话耕年。梦华有录都承例，春唱堪邀未论钱。锦毂六萌驰柳过，路童拾得断珊鞭。
都门春感杂诗二十章寓崇文门试邸作·其十八
作者：姚燮
朝代：清
体裁：七言律诗

凤城西北有高楼，晓翠蒸蒸九陌浮。上谷低云横树杪，津门初日挂帘钩。游环秦马军追雁，烂石齐歌士饭牛。包纳群欢归一宇，始知春色满皇州。
都门春感杂诗二十章寓崇文门试邸作·其十六
作者：姚燮
朝代：清
体裁：七言律诗

急芟乱发理疏襟，终使英雄减热心。门第变迁迷鸟雀，死生绝续感人琴。长河已逝馀山在，宿泪无多检袖寻。乡味颇思芦笋脆，遥知江水绿都深。
都门春感杂诗二十章寓崇文门试邸作·其十四
作者：姚燮
朝代：清
体裁：七言律诗

索笛搜琴彼梦劳，红灯密幕护樱桃。横波小影沈纤絮，明月相思误大刀。上寿徒皈金粟佛，旧声已断郁轮袍。输渠破笠遮斜日，古屋苔墙画楚骚。
都门春感杂诗二十章寓崇文门试邸作·其四
作者：姚燮
朝代：清
体裁：七言律诗

平量七级上天梯，北斗星高阊阖低。手弋科名逢大猎，力资保障据长堤。勾留燕子无深院，灌种桃花有别蹊。且脱杖头谋小醉，绿阴南郭看扶犁。
鄚州集过王嫱湾
作者：姚燮
朝代：清
体裁：古风

枣花门径苜蓿肥，井兰水涩生苔衣。班斓沙土半脂黛，回风蹴作赪烟飞。愁人吊古情无依，乱鸦扑树明斜晖。村姑椎髻簪杨柳，锦带缠裆帨蒙首。粉光不泽双辅嫣，上马琵琶效垂手。青春未尽朱颜凋，矜妍作态徒尔劳。千年故里香魂独，万仞边城霜月高。
酌雨中怀人有作
作者：姚燮
朝代：清
体裁：七言律诗

东风寥懒袂能知，静日深樽苦独持。树切暗檐浮水黛，天横明箔漏云丝。閒阶不扫苍苔满，群雀都归一燕迟。积逸生劳吾悔醉，漫将消息怨花枝。
酒楼月夜
作者：姚燮
朝代：清
体裁：五言律诗

青霄如大湖，明月作莲孤。魂魄千灵蛰，人天此界无。不愁杯易尽，恍有鹤来呼。把手琼楼上，洪厓认故吾。
酒泉子
作者：姚燮
朝代：清
体裁：词

薄掩春绡。庭露夜深凉到。海棠阴，明月上，坐吹箫。篆云如梦屏山碧。门掩沉沉夕。髻偏垂，灯半灺，酒微消。
酒泉子
作者：姚燮
朝代：清
体裁：词

酒乱灯横。送梦到无人境。月低低，花碎碎，雾冥冥。粉墙闲罥秋千索。苔照帘衣绿。总迷离，风一线，远香生。
酒罢偶成
作者：姚燮
朝代：清
体裁：七言律诗

露宿无家感戍徭，聒风悲响有啼鸮。好奇吾畏人心叵，作躏天愁地气凋。乱草纠烟浮郭暗，奔云随雨入关骄。梦梦此日宜沈醉，汎我长生五石瓢。
酒馀
作者：姚燮
朝代：清
体裁：七言绝句

酒馀梦气约疏檠，星转帘光识夜明。江水不风芦叶悄，吹来渔语杂鸥声。
酬许同年鲲见赠韵四章·其一
作者：姚燮
朝代：清
体裁：五言律诗

天门扬翠葆，昆柱泄黄流。晓飐三霄鹤，秋驯万里鸥。君怀高自远，我志局难酬。安用名如虱，蝑蝑遍九州。
酬许同年鲲见赠韵四章·其三
作者：姚燮
朝代：清
体裁：五言律诗

飞毂闹烟沙，燕京三月花。歌郎眉色换，驺卒帽沿斜。感易深云叶，词空续梦华。妒君谢芳草，不与燕辞家。
酬许同年鲲见赠韵四章·其二
作者：姚燮
朝代：清
体裁：五言律诗

识蕃空有孺，爱李不逢韩。密树春城合，疏篷夜火寒。江淮与流滞，风雪杂悲欢。郁尔肝肠泪，逢君未忍弹。
酬许同年鲲见赠韵四章·其四
作者：姚燮
朝代：清
体裁：五言律诗

南门驱马别，怅矣隔三年。尚挟祢衡刺，难逃苏晋禅。行谁怜踽踽，醉且舞仙仙。早晚秋风起，重当话水天。
酬陈布衣尚煦奉化山居三十韵
作者：姚燮
朝代：清
体裁：古风

良雨识树意，佳日知鸟心。乱山无故友，凄此坏壁琴。自非芳草愁，匿与烟光深。温养苦不逮，曀厉殊未任。苍龙烛芒角，照入元都阴。支巫失严守，六合遂午霃。愤彼豢马奴，赤手胠万金。上挹仙掌浆，啸聚狐魅斟。土石积瞬息，对面成危岑。已拚刀锯从，仁义胡能禁？皇皇先圣度，贱亵俑始今。延屋幸无蔓，缄舌群相瘖。更披太行雾，蔽伊万首黔。举杯雪壮泪，泪下还涔涔。长夏孤鹗飞，高作商飙音。赤村断炊火，古木郁以森。暍气困生翠，未夕云先沈。投箸讯消息，颇怯馀戾侵。枉援吓鼠技，随例筹斧椹。赤松或化石，变幻不可寻。重帱障密闼，爱护同保妊。祝融焚大屋，秘库鲜完琛。乃踰百丈渊，独振千仞襟。铁欃砺坚齿，披莽斸野蔘。分缄拯我病，致肉光瑶簪。九道合玑纬，在次何商参？秃发难再元，奔马方骎骎。梦中清夜角，扰我黄芦衾。恨以望澄目，坐阅虹孛淫。妒子狎鞠侯，老死甘崎崟。
酴醾
作者：姚燮
朝代：清
体裁：七言律诗

杜鹃有泪不能红，胡蝶生涯此后穷。大地阳春波荡絮，隔帏病女首飞蓬。残烟綷䌨难成绺，小朵矜怜自匿风。惹得绵绵幺凤语，相依露井有疏桐。
醉书浮香阁壁二章·其一
作者：姚燮
朝代：清
体裁：七言律诗

一堤疏柳傍城斜，入夜微霜警独鸦。明瑟帘栊收水木，嫩凉衾枕梦烟花。拟裁白纻邀筝社，遥识青山对酒家。月地灯天三百舫，生愁暝雨送繁华。
醉书浮香阁壁二章·其二
作者：姚燮
朝代：清
体裁：七言律诗

文杏空裁燕子梁，明荷自照画眉廊。酒醒残月愁蝉鬓，山抹微云认婿乡。拨泪怕翻宛转调，输心谁爇迭迷香。才情我较司勋减，倚扇矜持未敢狂。
醉后书城南酒肆壁三章·其一
作者：姚燮
朝代：清
体裁：古风

春云气薄春草嫩，黄鹂不飞鶗鴂恨。春酒如渌春花香，故人不来吾独觞。太史但作牛马走，辣刀不及市屠手。物不恒见见辄惊，遂以龙虎为神灵。虎能啸风龙沛雨，贾董文章照千古。眼中寿者多老彭，胡为不识海上安期生？
醉后书城南酒肆壁三章·其三
作者：姚燮
朝代：清
体裁：古风

市镫欲上宫钟鸣，柳枝已有新月横。长髯壮士拔剑舞，窄袖吴儿能挝鼓。雕虬玉斗红玫瑰，五窗八树梨花开。堶童不来沟水静，纱幕烟飘鸲鹆影。络星如网天黄昏，金吾夜出巡禁门。天桥石滑可酣卧，不愿六萌之车细马驮。
醉后书城南酒肆壁三章·其二
作者：姚燮
朝代：清
体裁：古风

鲛人之绡玉光砑，不抵村人棉布价。鱼肠之剑同昆吾，利亦可断豢马刍。饮酒不解酒中趣，水底馋鱼嚼飞絮。西山吹落城岚青，移之可当飞燕屏。射雕健臂只弹雀，天马宜为锦鞯络。丈夫不能濯足昆崙源，醉饱而死将谁冤？
醉后作短歌十一章·其一
作者：姚燮
朝代：清
体裁：古风

雨不打无巢鸟，风不飘无根蓬。我独何为好行路，暮听寒雨朝听风。朝在南山南，暮宿北山北。北山残菊南山枫，尽是行人苦颜色。
醉后作短歌十一章·其七
作者：姚燮
朝代：清
体裁：古风

黄鹂作歌蝴蝶舞，高楼蛾眉一生苦。关山明月秋夜长，可怜门外无津梁。津梁迢迢一千里，车马纷纷行未已。出门者愁，归来者喜。
醉后作短歌十一章·其三
作者：姚燮
朝代：清
体裁：古风

月不落，星不明，庭叶不多微有声。中宵不睡对残烛，人影当门烛光绿。开门欲晓星月低，枯桐照井烟凄迷，天风袅袅吹萝衣。
醉后作短歌十一章·其九
作者：姚燮
朝代：清
体裁：古风

东家李花白，西家桃花红，桃花李花争春风。西家桃花红，东家李花白，不如两家女儿好颜色。李花欲谢桃花飞，春风落寞春鸟归，女儿颜色无人知。
醉后作短歌十一章·其二
作者：姚燮
朝代：清
体裁：古风

箧中有一剑，不及三尺长。十年伴我走湖海，夜来能作秋虹光。秋虹饮水剑饮血，恩雠未明事难说。且携矰缴入凌土山，手猎飞雁供晨餐。
醉后作短歌十一章·其五
作者：姚燮
朝代：清
体裁：古风

对人静坐无一语，含思沈沈在何许？出门又遇日落时，大路渺渺将安之？高冠如豸印如斗，前有飞鹰后走狗，昨日桑田今种柳。
醉后作短歌十一章·其八
作者：姚燮
朝代：清
体裁：古风

归来何所喜，出门何所愁？白云在谷，风吹悠悠，白云吹落天尽头。天尽头，有明月。月如雪，柳如结。柳枝结，柳花飞。月漠漠，云霏霏。
醉后作短歌十一章·其六
作者：姚燮
朝代：清
体裁：古风

春风秋风知何情，海水可涸天亦倾。瓜田长蔓结豆子，小山丛桂多啼莺。人生是非那堪道，曾参杀人伯夷盗，西子无盐不争貌。
醉后作短歌十一章·其十
作者：姚燮
朝代：清
体裁：古风

唶唶哑哑，乌啼日斜。他乡虽乐，不如还家。哑哑唶唶，乌啼日落。有家不归，他乡何乐？乌鸦乌鸦弗复啼，出门无寒衣，游子闻汝心悽悽。
醉后作短歌十一章·其十一
作者：姚燮
朝代：清
体裁：古风

何以消我愁，置酒一斛登高楼。何以散我忧，随风万里乘扁舟。高楼不见青山青，扁舟万里安所行，慨焉独立双涕零。
醉后作短歌十一章·其四
作者：姚燮
朝代：清
体裁：古风

薰笼不温手如铁，锦带连环看玉玦。人生能有几寸心，长此伤离与伤别。旧欢杳难索，新欢良足嘉，空林雪霁开梅花。一枝两枝美人影，月过樽边万山静。
醉后同万同年潮月下过罗浮园
作者：姚燮
朝代：清
体裁：古风

五官天赋何妍媸，但惟骨俗难疗医。初红含蕾态百丑，谁来抚惜梅华枝？乌头已白鸾翼绿，鸾小能歌那知哭？寒霜万木生槁容，尽俟春机转旸谷。罗浮师雄仙乎仙，去我已隔千百年。天边明月在掌上，梦中流水非人间。佳女方思粉烟腻，静屋胡然有藓气？乱云离合幻青山，阔露空濛怜白地。子能弹瑟吾擪箫，携子共倚阑干高。曲终倒骑玉蝴蝶，背著寒风向暖飘。
醉太平
作者：姚燮
朝代：清
体裁：词

城高斗横。山高月沈。风吹门外蠃铃。客将行未行。三声两声。蛩鸣雁鸣。恼伊枕上人听。梦将醒未醒。
醉太平
作者：姚燮
朝代：清
体裁：词

桃花过时。杨花乱飞。恼他几许愁思。便春风那知。纤纤柳枝。深深酒卮。匆匆燕语莺啼。又催人别离。
醉太平
作者：姚燮
朝代：清
体裁：词

樱桃渐稀。牡丹正肥。隔花半剪晴飔。剪轻红袷衣。高枝燕栖。低墙蝶飞。隔墙帘影高低。在秋千架西。
醉太平
作者：姚燮
朝代：清
体裁：词

隔烟画楼。遥山月钩。梦和疏柳摇秋。过西风几邮。潮声未收。露华欲流。一双飞入蓉洲。是芦花醒鸥。
醉太平
作者：姚燮
朝代：清
体裁：词

露华满天。月华荡烟。隔波人影娟娟。在荷边柳边。天仙水仙。新怜旧怜。回灯恰并双肩。弄三弦四弦。
醉太平·和辛稼轩韵
作者：姚燮
朝代：清
体裁：词

意凝媚远。醉深酒浅。一栏风弄湿烟软。落花和袖卷。依依梁燕初啼暖。还黯黯、芜尘满。落日杨枝总娇懒。玉笙楼上晚。
醉太平·江晚
作者：姚燮
朝代：清
体裁：词

迢迢暮霞。翩翩去鸦。山眉隔水明些。又帆遮树遮。红帘酒家。青罾钓艖。斜阳照一痕沙。乱蘋花蓼花。
醉太平·题蒋莲帆赤壁秋泛图
作者：姚燮
朝代：清
体裁：词

风高夜凉。月昏斗黄。有人舞袖低昂。唱铜琶大江。危危武昌。迢迢汉阳。不知何处周郎。但云同郁苍。
醉甚
作者：姚燮
朝代：清
体裁：五言律诗

寂恨凭谁置，糟邱此筑台。心魂劳梦守，天地送春来。习世知无涘，投閒愧不才。黝然尘滓拭，冰镜客何猜？
醉花阴
作者：姚燮
朝代：清
体裁：词

春黯银篝眠未妥。薄雾香衫涴。帘卷月儿高，月影摇花，人影花中坐。花影阑干娇欲堕。一角梨云亸。蝴蝶梦沉沉，沉到甜时，被玉筝弹破。
醉花阴二首·其一
作者：姚燮
朝代：清
体裁：词

晓窣晶钩双凤碧。露气飘春湿。翠影潋桃花，隔住愁魂，不放些红入。爵金裙带文珠舄。恋影深深立。风小动铃枝，堕蝶无声，黏上湘烟熠。
醉花阴二首·其二
作者：姚燮
朝代：清
体裁：词

水榭三层回了鸟。松翠明蟾抱。扇影丽金波，兜住桐华，凤子怜双小。隔栏天碧罗云扫。星与萤流到。一样薄罗衣，昨夜凉迟，今夜凉偏早。
重九后一日揽碧轩与阮训叶元阶夜话分韵得轩字
作者：姚燮
朝代：清
体裁：古风

瞰水开四窗，湖光为吐吞。斜月弄微影，晴翠风篁翻。菊花开当篱，蟋蟀鸣在门。喜君不速来，相与坐云根。凉阴生短裾，天风振奇论。仰视星斗碧，情怀何轩轩。回忆昨重九，风雨临江村。登楼眺江水，水势东流奔。云回夕鸿下，烟远疏林昏。薄酣倚高槛，浩荡情难存。不如今日乐，令我消愁烦。相与涤杯杓，补饮茱萸樽。
重叠金/菩萨蛮·上元灯词同小谱
作者：姚燮
朝代：清
体裁：词

绣尘软荡香无力。天街月避楼台色。春影闹蛾红。背灯娇煞侬。扶归人醉倦。夜定遥筝断。花暖护纤莺。帘风转笑声。
重客南园即事呈黄丈安涛三章·其一
作者：姚燮
朝代：清
体裁：古风

月洁如素秋，夜气敛初静。历落竹柏枝，耿然散清影。凌寒陟危巘，意欲赴沧溟。苍霾扫万瓦，霜色去平迥。若涵江水白，未觉城树暝。孤心出群表，旧态赴新领。曾擪尺八箫，踞雪坐盘顶。苔根老梅坼，烟末倦鸟警。幽声凄以感，群公醉方醒。惘惘一年事，了了此重省。
重客南园即事呈黄丈安涛三章·其三
作者：姚燮
朝代：清
体裁：古风

老格弥严峻，持示诗卷新。斲削万枝叶，孤干标嶙峋。于斯验天葆，固厚充内神。还与爇桦烛，抗议何纷纶。播掷骊龙珠，排阖天阊云。重申万古约，讵畏真宰闻？层冰阻淮河，朔雪飞浑浑。一帆别君去，浩莽吾谁群？异乡得佳聚，比昵逾所亲。且作三日留，慰此羁孤身。
重客南园即事呈黄丈安涛三章·其二
作者：姚燮
朝代：清
体裁：古风

天地岁方宴，万动皆蛰藏。羁人去乡里，飘泊知何良。殷然忆吾友，鼓楫来魏塘。入门各忻喜，脱略删故常。如向幽昧中，忽睹明月光。为我洗尘色，揽袂倾酒浆。盎盎溢和煦，坐令寒威忘。空庭偃荒草，积已盈寸霜。犹有海上鸿，未息空中翔。穷年遇萧瑟，得欢且尽觞。
重阳
作者：姚燮
朝代：清
体裁：五言律诗

插帽黄花满，供人笑口开。频年凄雨梦，此日故园杯。得酒閒须醉，吾亲健未衰。登高何处便，咫尺有城台。
野兴二章·其一
作者：姚燮
朝代：清
体裁：古风

禾蔬散平陌，青碧交因温。畅遂得生理，向日何欣欣。息餐悦农牧，三五成野群。脱笠挂牛角，仰面看行云。机适道无竞，地幽天自淳。羲皇尚可作，我当就耕耘。
野兴二章·其二
作者：姚燮
朝代：清
体裁：古风

山南自村落，柴门相依排。炊烟起蠕蠕，苍然成午霾。霃霃眩山影，恍惚山雨来。因风飘渐薄，山翠微微开。幻象喜无着，廓然放我怀。移神就飞鸟，往复与之偕。
野溪见桃花一枝
作者：姚燮
朝代：清
体裁：七言律诗

浣石西施梦若耶，薄烟障面草裙斜。媵之清涧古琴曲，媚尔春人白袷纱。屈使婵娟为野耦，不如杨柳作莺家。东风未肯连朝紧，藻缝游鱼饿眼花。
野田黄雀行
作者：姚燮
朝代：清
体裁：古风

临台置酒，脱我宝刀。孤隼下睨，白云天高。天高野平，故人千里。华灯夕堂，芳宴未已。春棠媚鄂，回风引之。峨削翠，绕以清漪。狐兔悲泣，冠飘盖零。公子东去，剑气夜青。野田有雀，其鸣啁嘈。苞凤振采，琅玕九霄。禾黍其槁，天降民饥。空城多杞棘，日莫将安依？天苏民饥，沛尔以甘雨。顾彼野田，黄雀啁嘈自相语。鹰食之，毛骨吐我。珠网罗之，雕笼或护我。
野祭
作者：姚燮
朝代：清
体裁：古风

穿阛得古径，径尽荒阡开。白杨偃冢草，风定声犹哀。脉脉下黄日，沙烟上盘回。流萤作燐色，飘荡随纸灰。感时集野祭，蒿目吾与悲。贵贱悟齐物，生前知尔谁？金石易消铄，存者但形骸。百年有尽日，万古无穷期。
金上舍贻西洋玫瑰露荔枝酒酬以诗
作者：姚燮
朝代：清
体裁：七言律诗

露清如水腻春葱，酒色蕉花汎嫩红。敢道兼金珍异品，愧无长物报深衷。芰廊酌月谁烹蛤，桃叶调铅正倚栊。低首转怜吾骨俗，祇宜尝檗坐秋风。
金八姑鹤骨箫诗为沈琛其赋
作者：姚燮
朝代：清
体裁：古风

春棠不爇枯猿心，湘篁泣黛鹃楼阴。瘦灯如睇夜魂语，一丝琼响空烟沈。八姑娟年女贞骨，恐隶情仙学顽佛。辘轳为心菡萏洁，井底银潢古星月。丽车三月归郎家，鸩媒一误随乌鸦。乌鸦岂合俪青凤，猰㺄人面来磨牙。密幕流苏堕萤黯，角枕千山万山险。纷离匹溢发幽感，大石凄凉尾声犯。不歌半路溪轻薄篇，又不为枣下纂纂邀人怜。巴姬飉厉韩娥冤，拉沙截雪填龙渊。千呜出音万咽入，黄河来迟日去急。雷门上键真宰泣，乳洞玄阴作崖立。调随指变还郁纡，人间哀怨无剩馀。王满为娅潘杨殊，既非秦罗敷，而岂梁绿珠？以剪断发刀割襦，妾也薄命诚区区。堂皇南面县官猾，舌磔鸳鸯谳辞辣。既不得重执箕帚为使君之妻，如何甘漆身劙肤衔碣而长没？灵鳌頵砡摩浩穹，其下为蝄像宅、冰蠵宫。或有额嫔湘女往来倏忽，明珰翠羽光熊熊，妾也薄命行相从。城闉枯桑吹慄风，痴劳騃燕殊西东。画钿飘零罗袜弃，阑干天杪伤心红。一握参差万金值，非六州铁九子石，蓬莱芝根破冢得。昭华火毳与磨拭，惟韵铿訇色绀碧，脩趾神容梦瑶夕。云螭昔媵琅邪奁，祥虹近发东阳缄。血斑寸寸灵魄监，鵩母妒铩双飞鹣，森尔蛎壁秋霜严。秋霜棱棱砺尔指，黄钟不生太蔟死。白浮鸠曲城乌谣，我吊孤臣悲孽子。我闻应真五百香台幡，湖流金碧交连翻。何当携此渡江去，作无遮会招其魂。鼓铙和曲小海翻，慧林七宝来妙鬘，玉音筛满花山矾。
金刚洞
作者：姚燮
朝代：清
体裁：五言律诗

石有崩颓劫，谁为不坏身？树坚能到骨，阅世又逢春。荒可包三古，幽堪避六尘。久穷师子技，努目漫含嗔。
金明寺
作者：姚燮
朝代：清
体裁：五言律诗

剪得西施舌，何如玉版香？妆台秋月老，佛榻夜灯凉。龙女禅谁悟，鸱夷梦久荒。且登天半阁，一览海云苍。
金明池·玉华阁醉中留别
作者：姚燮
朝代：清
体裁：词

藏径多花，环檐有竹，静阁纤埃不到。屏六曲、香深烛烂，尚携得、金樽共倒。剧怜他、玉骨梅臞，更郁匿、青杜红蘅怀抱。甚雨拉湘弦，虹挥吴铗，绮想离愁都扫。我醉颓然还脱帽。倚东面危栏，仰看天小。思来日、春莺碧树，倏归路、夕阳衰草。便明朝、下濑寻船，要泊叶鸥江，漂翎燕道。说盼月当圆，分钗待合，些事他年难料。
金盏子·袁楫山酿菊图，效吴梦窗体
作者：姚燮
朝代：清
体裁：词

曲院凉深，正绕栏癯萼，露凝烟冻。明翠漾流金，能疏荡琴怀，暗薰诗梦。好依郦谷仙方，选萸边佳种。封缇密，凭他玉蛆浮酪，嫩云黄滃。清供。涤烦冗。天一碧，斜阳去鸟送。欣然脱巾命酌，秋生腭，香霏井乳石汞。落英细嚼湘骚，抵椒花秦瓮。篝灯静、更坐寿宴团圞，妇子欢共。
金缕曲
作者：姚燮
朝代：清
体裁：词

客梦堪凄切。夜乌啼、城沙一白，有霜无月。昨醉分明红烛院，两道琼牙银拨。停十二、水仙罗袜。那问个人茆屋底，亸退红、衫薄眉青结。背灯影，语呜咽。杜鹃飞散黄莺歇。剩缡褷、雕笼病翠，尚容调舌。柳絮风颠三月尽，滚得春痕如雪。便愁也、与枝同折。天未成波河未涸，漫逢人、便把情轻说。香烬后，鼎才热。
金缕曲
作者：姚燮
朝代：清
体裁：词

息梦烟林罅。叹巍峨、九阍踞虎，涎窥瓮鲊。饱啖荔浆支盾唾，敢把仆姑抽射。愁梦底、狱书投下。谏牍有香尘不蚀，溅丹腔、热血天都怕。贞木折，豸冠挂。凄然清泪当风洒。抚杯棬、低徊旧泽，恐成饼画。小石疏泉重整葺，不愿高车驷马。问翠袖、柴关谁打。父是忠臣儿孝子，滥簪缨、愧煞庸庸者。朱鸟魄，此凭借。
金缕曲
作者：姚燮
朝代：清
体裁：词

雨歇黄梅未。挂斜阳、荒城一角，夕光含霁。搓柳残云轻似絮，芳草连江无际。落帆影、东南迢递。天末楞伽明翠亸，抵横波、一绺湘烟髻。憔悴影，懒扶起。笼鹦不语帘猧睡。怨无聊、个人愁寂，重门深闭。舞袖吟肩双影瘦，试笛鼠姑风里。忽闻过、樱桃天气。西北栏杆无恙在，定苍苔、绿满愔愔地。今月夜，共谁倚。
金缕曲/贺新郎
作者：姚燮
朝代：清
体裁：词

直恁秋萧瑟。倚诗囊、无聊传笺，添侬凄忆。风过漪回阑影定，罥起水荭花碧。若个在、鹭边横笛。空翠平浮斜照去，到帘丝、吹动晶云白。酒梦醒，袖凉逼。愔愔湘簟人无力。怕明朝、荻江鸥雨，催归兰鹢。欲问兜娘团扇约，天半弄珠楼隔。甚柳角、华灯滟夕。记昨明蟾初上鬓，背冰奁、浅笑看山色。螺点点，漾烟汐。
金缕曲/贺新郎·七夕坐秋华吟馆，露瑟风爽，天媚水明，倚湘奴歌金缕衣，悄然有远思，不自知其安极。湘奴者，余自制紫竹箫名也
作者：姚燮
朝代：清
体裁：词

酒幕空凉贮。飐遥山、罗云一角，月钩衔去。洗手花肥桐叶瘦，悄极银屏香露。逗院落、两三人语。自卷湘帘横紫佩，唱西风、纨扇翩娘句。凄切和，画城杵。雕陵鹊驾双曾度。小红楼、玉潢高贴，夜深侬妆。菡萏烟塘萤闹后，三十六鸳飞舞。结多少、同心臂缕。鬓泥瓜灯钗影绿，定个人、今夕愁添许。盈盈隔，大江路。
金缕曲/贺新郎·寄花朝生作也，花梦未阑，春人欲别，兔丝茑萝之什，何以为情。燕南雁北之诗，不堪卒读。聊续杜秋娘之韵，以当何满子之声
作者：姚燮
朝代：清
体裁：词

麝火山垆炷。拂琴蟫、玉丝响凤，怨声何许。寄语东风吹远远，莫弄柳边柔絮。好回护、娇莺纤羽。况未春阑到三月，忍看伊、和水飘零去。怕正急，渡头雨。抱心似薏通微苦。拍阑干、一番踌想，一回酸楚。芳草轻烟桃叶桨，为我约春暂住。总早晚、是春归路。寒榻荒灯诗鬓瘦，更何堪、添写离筵句。君不见、茂陵树。
金缕曲/贺新郎·屏间记曲拈红豆图为万石君题
作者：姚燮
朝代：清
体裁：词

别有消魂处。漫评吟、晓风残月，大江东去。唱起离鸾懊侬曲，飘落钿云何许。漾不断、秋心一缕。剩有相思篱畔豆，绿朝云、聘到君山女。帘水阔，隔笙语。画屏十二犀香贮。记年时、东园文宴，天高月午。翠斝横飞人影乱，凉到一衫花露。看银烛、氍毹试舞。痴绝七郎含微醉，倚红红、细校灯边谱。道尚有，一些误。
金缕曲/贺新郎·忆晓湘
作者：姚燮
朝代：清
体裁：词

果业苕华证。值娇聪、谈棋读画，炼香研茗。恁自飘零随流水，难系闲鸥心性。空盼断、楚江天暝。涴袖啼痕红拭否，绝瑶徽、消息无人问。峰髻远，是愁影。珠街细马驮花靓。剪横波、那时颜色，忍堪回省。楼阁残鸦昏柳外，湖翠夕摇蟾镜。记浅唱、小重山令。驿馆篝灯依旧客，但夜来、风雨谁同听。秋梦怯，薄寒警。
金缕曲/贺新郎·湖上赠吴伶倩笙
作者：姚燮
朝代：清
体裁：词

帘卷秋阴泻。悄飞来、雏莺二八，瘦眉如画。淡淡藕花裳窣地，风过香云微化。看腕底、幺弦拨乍。袅出愁红丝一缕，座中人、谁中知音者。魂黯黯，欲消也。黄金慢抵相思价。况冬郎、年来憔悴，恨多欢寡。凤子蛾儿江上别，珠络回廊闲挂。剩春后、樱桃未嫁。月碧如烟菱叶软，露华凉、和泪襟边洒。好伫我，段桥下。
金缕曲/贺新郎·白湖吟榭第一集赋湖堤新栽春柳
作者：姚燮
朝代：清
体裁：词

嫩绿毵毵袅。蓦楼头、天涯望眼，被伊遮了。客梦去年驮马过，一曲一湾芳草。已难遣、露凉天晓。不信东君还多事，把江南、愁样潜分到。便听有，鹧鸪叫。黛深螺浅知多少。有盈盈、腰塘儿女，相怜娇小。隔水疏影三两店，一桁青山平靠。且莫怪、红帘挂早。要待春深风絮落，看蘋花、影里横斜照。烟断处，出纡棹。
金缕曲/贺新郎·紫绵花馆看好海棠
作者：姚燮
朝代：清
体裁：词

影怯栏干曲。倩谁人、深深贮向，玉楼金屋。除却江南梅萼瘦，要让此花幽独。也相对、无言倚竹。乞护春阴嫌尚冷，唤双鬟、添照湘屏烛。吹叶底，露华绿。昭阳乐部传新曲。恐痴肥、太真睡态，肖渠未足。画苑荃鸾仙去久，漫写蜀笺横幅。笑桃李、有香还俗。生怕胭脂零落易，尽鹧鸪、催送东风速。莫辞饮，酒千斛。
金缕曲/贺新郎·题施竹翁晋笏斋图
作者：姚燮
朝代：清
体裁：词

营得三椽矣。尽无多、遮风碍雨，帘芦窗纸。断轴残书充四壁，间以茶铛笛几。此外仅、膝容而已。明月为灯花作幕，更呼鸥叱燕、供童婢。尘不到，隔流水。啸吟日月壶天里。结朋游、南邻北宅，樵兄渔弟。乌巷青山王谢宅，多少露荆烟杞。剩贞白、先生旧里。一笏千秋操左券，笑万金、错买牛眠地。只此识，强人意。
金缕曲·同人集写山楼寓斋赋湖上四影得人影
作者：姚燮
朝代：清
体裁：词

画岸轻烟笼。尽勾留、衣云扇雾，蝶疑莺恐。水阁晓凉帘卷绣，莫慢凭肩倚共。怕镜里、鸳鸯妒重。且看红船春不隔，唱微波、斜亸双鬟凤。蘋断处，翠摇动。笑侬飘泊同江总。记寻诗、夜深小步，段桥月冻。病样怪如秋柳瘦，写出天涯愁种。输一角、风漪调弄。说甚宝车金勒马，被年年、流水斜阳送。更无问，六朝梦。
金缕曲·宴寒碧庄醉后书壁
作者：姚燮
朝代：清
体裁：词

匝地鞓红闹。买韶年、金樽玉管，露昏烟晓。翠叶垂鬟红上靥，花也如人娟妙。人还怨、花难常好。明岁花开仍故色，看花人、无复年时少。君不信，问啼鸟。谁家院落亭台倒。有凄凉、颓垣斜日，破门荒草。红烛两行钗十二，一例凤回鸾抱。空赢得、莺悲燕悼。但愿百年花对酒，算苍颜、未被东风恼。君莫笑，杜秋老。
金缕曲·并序
作者：姚燮
朝代：清
体裁：词

清趣谁寻到。有癯仙、低吟拥鼻，自抒幽抱。冻雀窥窗斜日下，渐紧隔墙风筱。却搀入、爬沙声好。小剔寒篝呵冻笔，代东君、力把阳春造。消息近，有童报。开门忽见千山皎。尽茫茫，下无行踪，上无飞鸟。何处佳人垂素袖，来向低檐索笑。却荡得、芳情绵渺。且与鄱阳姜石帚，赌暗香疏影新才调。帘外鹤，和清啸。
金缕曲·月痕楼席上听徐月荷琵琶
作者：姚燮
朝代：清
体裁：词

梦底闻弦语。听声声、骚骚屑屑，凄悽楚楚。不唱谢娘团扇曲，不唱苏娘眉妩。也不唱、秋娘金缕。玉碾为尘珠撤串，脱鹴裘、未抵缠头赌。明月上，鹤乱舞。年时欢会同千古。几相逢、佳人二八，良宵三五。客似乱萍离复合，侬似堕莲心苦。便卿也、似风飘絮。霎地悬灯倾热酒，怕明朝、劳燕难为主。谁借打，正平鼓。
金缕曲·王彦卿除夕戏马台酹酒图
作者：姚燮
朝代：清
体裁：词

一凭空中槛。漫当年、歌风击筑，调转商犯。意气如王真不世，听得喑呜声撼。可悔划、鸿沟天堑。九里横山馀赭木，俯黄流、一曲斜阳淡。从甚处，裂肝胆。浇来新酒屠苏酽。倘难忘、大彭风景，云旂下飐。博得美人名马死，未负短衣长剑。且莫说、乌江军陷。却羡天涯穷岁尽，踏危梯、读碣君犹敢。睢水冻，长鸿闪。
金缕曲·红桥春泛图，为潘补之舍人题。
作者：姚燮
朝代：清
体裁：词

未忍扬州别。放晴湖、八窗六柱，赵家轻鹢。一自紫云淮上去，瘦了蜀冈颜色。似镜里、初眉颦碧。更怪横波鬟影暗，被柳丝、都把楼台幂。烟动处，但闻笛。水荭溅雨香流席。向旗亭、狎莺眠燕，梦犹堪忆。红药年年无恙在，莫怨青青荠麦。总付与、东风狼藉。且上平山高置酒，任疏钟、打起春城夕。残照外，大江白。
金菊对芙蓉·秋水堂纪事
作者：姚燮
朝代：清
体裁：词

轻暖轻寒，疑晴疑雨，坐人水阁当中。正金羊晕蜡，玉马摇虹。是春花影。春鬟影。乱酒边、香脆云松，沉沉夜色，深深笑语，密密帘栊。却喜带醉生慵。尽眉疏痕翠，靥浅涡红。更冰弦细擘，茜袖低笼。是春欢曲。春愁曲。奈凄凉、座有吴侬。梦回人远，门开天晓，日上烟空。
金蕉叶·蜀山渡泊舟
作者：姚燮
朝代：清
体裁：词

帆回雁咽。绕依微、水边木末。残阳些影，渐向江流尽处灭。不尽凄凄切切。又愁人、满篷寒月。那堪听了，一夜西风两岸叶。
金陀园
作者：姚燮
朝代：清
体裁：七言律诗

避客帘阴病鹤臞，废池云气走蒲菰。持螯谁作重阳会，种橘新裁禁地租。宾友豪须千载继，石泉梦负一官粗。王孙旧泪汤阴月，百丈松坪有夜乌。
金鸡山之战狼山镇总兵谢公朝恩死之
作者：姚燮
朝代：清
体裁：七言律诗

白日鸣鞞走地雷，隔江纛偃大行台。出关枭骑追云遁，入峡龙骧破浪来。猎后奔狼骄突砦，劫馀封蚁感焚槐。九原自有全归乐，漫为将军致恸哀。
钓船笛
作者：姚燮
朝代：清
体裁：词

几日不登楼，未识春光多少。才到春风一夜，见满城芳草。楼头日日锁春阴，楼外春声悄。才放春晴一面，听满山啼鸟。
钓船笛
作者：姚燮
朝代：清
体裁：词

沉火袅金猊，细与梦云吞吐。待到楝花开了，又风风雨雨。玉阶春色已无多，娇燕恣回舞。认得双双人影，在帘间笑语。
钟吾驿
作者：姚燮
朝代：清
体裁：五言律诗

孤月下睢城，风潮送晚声。乱山平野暗，疏树一村明。相对离乡客，难为此夜情。迢迢河朔雁，先我向南征。
钱参军肇锦招同厉山人秦比部芝庭泛舟虎邱作歌
作者：姚燮
朝代：清
体裁：古风

在岸但有杨柳丝，在水但有荷华枝。蒸霉天气入五月，五月犹似三春时。船帘不卷摇微飔，袂有蘋影帘为漪。水香不从蘋末出，却从人鬓遥相吹。人鬓千鸦插花朵，人袖阑干浅绿垂。浅绿入蘋鹭舒眼，花朵回窗玉照卮。船娘打桨自听曲，越客对酒惟吟诗。入湾颇讶夕阳尽，出桥渐得明月窥。明月在天灯在水，水天灯月交澄辉。灯光离合粉荷面，月影朦胧黛柳眉。荷心箫语逐灯远，明月独送吾船归。吾船迤逦碧城下，城根草湿多萤飞。城头云光千里白，照我船背岚霏霏。诗成吾醉客亦睡，清梦不与鸳鸯知。
钱清江晓望
作者：姚燮
朝代：清
体裁：古风

薄云洒江雨，宿气纠重阴。长天少晴色，春半如秋深。荒荒列遥岫，破碎无密林。游风阻暄象，悽鸟争繁音。客子伫佳眄，寂坐神与愔。良辰任天弃，往悦但意寻。搴蘋溯前渚，倚棹聊独吟。
钱清舟子郭三
作者：姚燮
朝代：清
体裁：古风

星夜起雷风，龙云半天黑。联行六七舟，招呼变颜色。郭三手力强，拔篙还倒行。急雨打面来，已有飒飒声。郭三家岸傍，肩我上滩嘴。肩我行李至，已沈半船水。呼妇烘我衣，携篝自炊粥。粥熟劝我餐，粥饱劝我宿。黄鸡啼屋角，日出天初晴。赠金不肯受，至今心怦怦。
铃骑
作者：姚燮
朝代：清
体裁：五言律诗

铃急远尘开，南州飞骑来。传言极茫昧，侧耳一惊猜。圣虑频谁慰，民亡亦可哀。长天风色厉，终使荡纤埃。
铜爵台拟唐乐府
作者：姚燮
朝代：清
体裁：古风

铜爵高台云未秋，阿瞒顾影悲白头。半生作帝不安枕，马生曲角将为牛。牛犝不能致万里，咄尔圉人枉施箠。君不见井冰枯竭元武死，过峡清漳成浊水。
错愕岭
作者：姚燮
朝代：清
体裁：古风

昔行坑孤悽，今行岭错愕。天干交地根，不止万仞削。左拥刀作林，右倚剑为阁。缭面蛇气昏，拍背鹞声恶。巘断松倒扶，磴碎茑悬络。紧隘抽半丝，瘦石插千脚。一眩百变光，十履九占错。下俯身先蹲，上顾趾难却。及峭风故狂，略平天始廓。呼吸性命轻，咄嗟造化虐。倏作逃釜鱼，喜同陨空萚。心气始猛舒，随云荡青壑。
锡山逢徐炽昌
作者：姚燮
朝代：清
体裁：七言律诗

漫教惊喜致滂沱，雪夜镫筵且放歌。不信颜非前日好，谁知别已四年多？飞鸿落寞沈荆浦，折柳分明记潞河。江上片帆吾欲去，后来把袂定如何？
镇山亭
作者：姚燮
朝代：清
体裁：五言律诗

钟响破群冥，凌寒倚晓亭。冰华浮旭白，天色带霜青。物敛气归肃，人劳梦易醒。我愁歌黄竹，潭上老龙听。
镇江口
作者：姚燮
朝代：清
体裁：五言律诗

时清安用武，戍垒尚连城。野烧接关远，江流到此平。笛边瓜步晚，天末蒜山晴。西望思吞蜀，将军昔驻营。
镇海县丞李公向阳殉节诗
作者：姚燮
朝代：清
体裁：古风

臣虽一小吏，亦食天子禄，来官天子地。地不能为我皇守，臣身亦何有？呜呼，公其有守土之责乎？公虽不死，谁惟公是辜？或谓公之死乃公之愚，而笑公不读书。惟不读书而不知大义。不读书而能知大义，卓卓乎公乃异。此为谁也，坐舆皇皇而出南城之坊。彼为谁也，骑马跄跄而驰西门之塘。奈何不见我李二公，二公缢于堂！呜呼，二公缢于堂，诚二公之愚，不为二公者当何如？昔谁为定海死，死定海者全典史。今谁死镇海城，死镇海者李县丞。典史之死吾所知，悬丞之死谁迫之？县丞自死之。
镜心词为江开作
作者：姚燮
朝代：清
体裁：古风

天上月如镜，人间镜如月。持镜来照心，心月无圆阙。心月如镜皎，不照光亦渟。返照见妾面，对照见郎情。镜有千年辉，人无百年好。持辉励妾面，可以驻颜老。
长丰山庄壁上画梅作歌示朱舍人
作者：姚燮
朝代：清
体裁：古风

麻姑手爪如玉笋，冒露松阴摘朝菌。袖痕腻上春烟香，冰色人间正寒窘。石垆留得丹馀灰，一嘘能使元气回。蓬莱素壁三百丈，老鹤顾之生疑猜。月面霜肌藐姑射，宴母西池旧相识。停鸾月背琼无声，细酌梅花好消息。消息不与东皇知，东皇愁早花愁迟。媚兰拥髻抱明镜，银湾方弄明荷姿。如何十万金蝉钿，绛影沄潆隔轻茜。可托巢居逋叟魂，莫认吴山断云片。
长亭怨慢
作者：姚燮
朝代：清
体裁：词

记那夕、梦曾留处。天碧无烟，更无风露。双髻扁舟，一江明月画城路。今宵何许。也有个、玉梅花树。直恁婵娟，却怨作、可怜情绪。延伫。唱潇湘一曲，一转一声愁语。苇帘暗度。引多少、酒边悽楚。只眼前、扶醉笼灯，便散似、波萍云絮。且疏影阑干，抱了鹤魂眠去。
长亭怨慢·穷店
作者：姚燮
朝代：清
体裁：词

葺荒陋、斜扉低庌。贴壁刍槽，系来瘏马。日漏绳床，遮檐茆帚剩无把。沙泉分铫，煨土锉、微烟赭。自分橐金稀，抱冷襆、羁栖聊且。寂夜。奈苇帘不蔽，瘦犬吠人堪怕。月光凄射，看四壁、乱枝横亚。听隔屋、笑语深深，环银烛、酒陶歌写。甚此院霜多，饿�鸣鸡都哑。
长亭怨慢·穷店
作者：姚燮
朝代：清

葺荒陋、斜扉低庌。贴壁刍槽，系来瘏马。日漏绳床，遮檐茆帚剩无把。沙泉分铫，煨土锉、微烟赭。自分橐金稀，抱冷襆、羁栖聊且。寂夜。奈苇帘不蔽，瘦犬吠人堪怕。月光凄射，看四壁、乱枝横亚。听隔屋、笑语深深，环银烛、酒陶歌写。甚此院霜多，饿𡏝鸣鸡都哑。
长安酒楼赠韩叟
作者：姚燮
朝代：清
体裁：七言律诗

渥水青骝御海棠，边风吹剩一髯霜。短衣挟瑟寻歌院，绣臂携金上鞠场。弹铗尚闻声激楚，弯弓未觉气颓唐。朅来名已除军籍，犹喜戎间古劲装。
长安镇
作者：姚燮
朝代：清
体裁：七言绝句

昨传府檄减民征，谷税新蠲市价平。忽忆吾乡遭海涨，西风尚急泽鸿声。
长安镇晓发
作者：姚燮
朝代：清
体裁：七言律诗

戍柝声微舟待发，村鸡啼寂雁初翔。冲堤乱水疑崩峡，酿雪云天似大荒。海旭含山生远赤，城芜接野变深黄。孤篷有客真无赖，襆被寒灯昨梦乡。
长岭峰方氏山楼
作者：姚燮
朝代：清
体裁：五言律诗

高挹山川秀，卷帘宜读书。深天明一鸟，晚翠上轻裾。静想契群悦，斯人游古初。定漪浮酒色，惜未种芙蕖。
长沙潭谒庄太常汉晓先生祠
作者：姚燮
朝代：清
体裁：古风

荒水渟古春，漓然发华洁。灵栝蟠野姿，讵嫌生性拙。日斜暮气隤，青山与昭揭。干握芝草云，元英四檐结。卓荦冯与王，龙门望相埒。目摄朱鸟飞，耿怀矢夔契。帝命无两存，未敢怨顽劣。吞刃栖九幽，佯狂保明哲。天质完赩幽，人运挽忠节。谁从炉底灰，穷搜六州铁。凉潦秋不蘋，荐公寸心血。遗像无悦颜，哀眉蹙元绖。再拜增郁伊，上骏渺英烈。飒飒长田风，回云一雕掣。
长相思·丛斜
作者：姚燮
朝代：清
体裁：词

玉树歌残，素馨梦断，粉脂狼藉堪怜。咸阳紫陌，蜀阜青墩，一般落叶哀蝉。绮殿当年。有阿茶凤笛，小郁鹍弦。秋老绿蘼烟。更何人、寻袜搜钿。叹藓碣尘磨，漆灯膏闭，愁台冷月娟娟。芜陵埋帝子，可重教、侍寝黄泉。露睇星鬋。空魂怅、樊楼旧筵。剩沙桥、风梧夜唱凄然。
长离曲
作者：姚燮
朝代：清
体裁：古风

行行且勿行，暂留听我歌。我歌犹未歌，涕泗交滂沱。风漪日夕媚，碧桃春始华。不及楼前水，长得傍君家。楼前春水流，何以浣我愁？香罗束腰带，枉饰珊瑚钩。荷华与鸳鸯，五綵绣两头。今日空惺惺，明日还悠悠。野葛非兔丝，安能永牢结？送子江上行，江柳烟一色。江鸟啼嘤嘤，江水东流明。江水东流明，中有宛转声。海枯白石烂，一诀千秋情。两心共灰死，有泪谁能倾？
长至
作者：姚燮
朝代：清
体裁：五言律诗

心气萌平旦，天倪续嫩阳。酒浓人薄醉，院静鸟嬉翔。太古时怀葛，先生梦吉祥。野梅随例折，持以奉高堂。
閒居三章杂用陶诗韵·其一
作者：姚燮
朝代：清
体裁：古风

轩窗无繁林，背水自然阴。慰读多异书，略许挥劳襟。希微元响招，指俗难试琴。梦寐未浃古，年华倏成今。卉物乘鬯机，树采相崇钦。广有天露濡，拒我一勺斟。和平扬珩瑀，谁发空山音？揽此短发疏，有花让人簪。愿终斗室键，抱窳息诸深。
閒居三章杂用陶诗韵·其三
作者：姚燮
朝代：清
体裁：古风

至悦接无象，佳人如清飔。清飔不恒来，谁肯拂吾衣？誓言虽未负，素念存渐微。苦于樊棘丛，植此倾阳葵。百年期盛荣，秋霜不相衰。胡为旸正暄，风已落叶挥。深根尚坚好，保守犹匪迟。弗令墙隅篁，为尔萧萧悲。
閒居三章杂用陶诗韵·其二
作者：姚燮
朝代：清
体裁：古风

瓦雨未及地，在溜犹清泉。冻饿有厚恩，理难向人言。冥造不遗小，乾坤最劳繁。众菀而独荒，是亦受者愆。江流送诸象，不扰江上山。可知瞀乱中，宜夺孤心还。摧躬及疲惫，始悔利名缠。未闻摇落秋，可补青阳年。得持罔非柄，离想即云迁。范趾无越涂，安庸忧未然？
閒怨
作者：姚燮
朝代：清
体裁：七言律诗

宿火笼薰抱剩温，一灯一榻奈黄昏。梦边楼阁空莺迹，泪底江山祇月痕。花到十分春渐短，人无几别事难论。看抛遍地黄金弹，谁剪巫云护绮魂？
閒情四章·其一
作者：姚燮
朝代：清
体裁：七言律诗

感尔星瓠谪女媊，玉筝横膝记华年。柔枝抱鄂春能觉，纤月窥云影自怜。逼酒新潮初汎靥，上头短发未齐肩。迷离隔幕閒风趣，荡向微波总似烟。
閒情四章·其三
作者：姚燮
朝代：清
体裁：七言律诗

风过高梧月过墙，絮离萍合费筹量。谁嫌小鸟难同命，不种愁花已断肠。冷睇接襟寻堕泪，疏鬟贴褥腻温香。昆崙已死人间侠，枉盼天星数角张。
閒情四章·其二
作者：姚燮
朝代：清
体裁：七言律诗

狼藉金樽子夜歌，何年锦幰逐鸣珂？营巢乳燕泥香少，贴叶新蝉涩语多。酒醒灯残愁拥被，天寒袖薄怨牵萝。妒他别院沈沈月，照见双鸾抱玉柯。
閒情四章·其四
作者：姚燮
朝代：清
体裁：七言律诗

我亦凄凉感鬓丝，香桃弱骨况难支。飘花身世空成劫，团雪因缘转自疑。曾解欢侬传密语，凭谁恩怨卜他时。可怜梦里鸳鸯泪，滴入荷心冷未知。
閒情续诗八章·其一
作者：姚燮
朝代：清
体裁：七言律诗

自赚西施出苧萝，空山裙布久蹉跎。驹因俯恋难辞靮，鸟纵高飞亦畏罗。背镜怕修眉子黛，袅花愁听胆娘歌。锦屏春色知多少，更恐流光等逝波。
閒情续诗八章·其七
作者：姚燮
朝代：清
体裁：七言律诗

空庭薄雾凝苍苔，紫罽屏风晚不开。云贴水痕吹影去，酒搀人气送香来。痴心难为啼时隐，私语频教怨里猜。纵使千金争一刻，谁将蜡炬驻残灰？
閒情续诗八章·其三
作者：姚燮
朝代：清
体裁：七言律诗

谁信寻鸡反得凫，未防看碧转成朱。移灯近座双眸避，对枕通宵一语无。绣幕残香欺芍药，晴江春月梦蘼芜。倘逢天上灵威使，愿索生前位业图。
閒情续诗八章·其二
作者：姚燮
朝代：清
体裁：七言律诗

早知瓶菊畏西风，款款滋培密密笼。讵料生天欢喜佛，竟成堕地可怜虫。但迎浅笑神都醉，未解深情睇亦工。试看江潭秋后树，几多憔悴夕阳中。
閒情续诗八章·其五
作者：姚燮
朝代：清
体裁：七言律诗

上元侍女极娥媌，水气为裳雾作髾。岂竟浮萍终结局，只如孤燕托隣巢。合欢拟借屠苏酒，续恨应无慎恤胶。怪尔犀心春一点，暗随酒晕上眉梢。
閒情续诗八章·其八
作者：姚燮
朝代：清
体裁：七言律诗

变徵空挑卓女弦，幽怀枉写薛涛笺。莲真自洁泥何污，絮到无归浪始缘。但得小红依石帚，何输萼绿嫁羊权？愿从闭户皈清净，莫漫春灯怨杜鹃。
閒情续诗八章·其六
作者：姚燮
朝代：清
体裁：七言律诗

袂响璁玎动六铢，夜凉刬袜踏琼铺。微臣好色东墙玉，佳侠含光北里珠。密护兰薰缠画衵，暗携冰碗荐雕菰。笼鹦彻晓坚防守，莫漫猜疑事有无。
閒情续诗八章·其四
作者：姚燮
朝代：清
体裁：七言律诗

情天兜率会无遮，淫界珠林匝曼伽。水玉却宜君子佩，海棠原是女儿花。一编疑雨翻王集，再世非烟出步家。眼底昆源通月府，未应秋浪阻骞槎。
閒意
作者：姚燮
朝代：清
体裁：五言律诗

閒意得孤住，静看露草光。一萤停竹萚，迟月避萝墙。气爽烟难近，天空梦易凉。樨阴吾袖薄，暗挹有微香。
门前树
作者：姚燮
朝代：清
体裁：五言律诗

铁干卧龙苍，叶圆如伞张。露浮天井暗，气得午云凉。铅泪前朝梦，枯烟艾纳香。岂于绳墨废，偃蹇不能强。
闭门二章·其一
作者：姚燮
朝代：清
体裁：古风

肝腑无尘埃，闭门即丘壑。过巷崩车声，空烟扫林萚。抱病贪独居，年华一春弱。倚镜哥窑兰，临风媚缃鄂。情有三皇通，身无四禅缚。楮墨罗几筵，了然布嵩雒。
闭门二章·其二
作者：姚燮
朝代：清
体裁：古风

齐纨夙称洁，鲁酒近亦甘。况多新相知，遣我忧心惔。垂缨角文史，百战骄章邯。鬝发岂丑女，方面真奇男。袅门杨柳疏，沙云郁之酣。隔莺一尺帘，冻若江南岚。客去吾醉深，寂梦春波渰。
问梅花
作者：姚燮
朝代：清
体裁：词

银海浩茫茫，问梅花寄我，何处好消息。家山东一角，村树城峦失遥碧。谁横楼笛。唤醒荒驿栖鸦，驮平芜冷色。水外沽帘，篱舍两三恁萧瑟。湖烟起，千峰夕。又昏黄、挂上斜日。琼妃垂缟袂，独夜空山定余忆。梦须相觅。奈一天、凄风愁月，翠羽明珰总迢隔。晓起重看，万里依旧寒白。
问诗图为徐编修师题
作者：姚燮
朝代：清
体裁：古风

举念惝恍忽有得，欲深就之旋疑非。此境犹梦善于幻，左扪右索声神希。因知作者各情性，感不可遏乃有辞。叩其根始极幽穆，诠以言语翻支离。所悲蛙响日呶攘，大吕律绝黄钟堕。少陵太白弃弁屣，越汉而上安论为？力延命脉有夫子，元珠心握尘手挥。壶园剪烛校吟卷，金和玉诎古轸徽。或托变调吐慷慨，青雹掠地丹霓垂。离骚精血史迁骨，后有祖龙安能灰？自来蹈古必龉俗，取怀可证今其谁？想不得已寄缋画，还即至默存萭规。草堂四牖拓空洞，山络蜿蜒林抱回。晓喧夕籁肃虫鸟，空翠若渌澄须眉。翛然引领旷然得，太宇示妙非筌蹄。燮也学诗苦钝拙，内养未粹惭木鸡。披图何啻授微旨，愿扫腐粺培新荑。感书长句蘸浪墨，花影落研元云飞。
闰月十三日静中旧馆盆兰一花开十三瓣胡宋彬置酒招同人赏之并索诗
作者：姚燮
朝代：清
体裁：古风

丙午闰五日十三，磁斗兰开十三瓣。十三瓣花为一花，匿梦烟心送春盼。冰縠碎剪幺鸾翎，豆寇年华人袅婷。其心三点作心字，仙胎朗抱银河星。主人解得此中昧，琼斝蒲桃招客醉。风丝飐袂露痕香，树影流筵月华翠。空山窈眇纤荑青，媚以古曲宜凤筝。不含罗帐昏黄怨，别有笙陔絜白情。大好银屏今夕睡，八褶湘纹蝶衣碎。明朝临得玉版书，来换甄妃九龙佩。
闵正斋画女仙
作者：姚燮
朝代：清
体裁：五言律诗

一斗松烟汁，染为蓬岛云。揎衣花织凤，披发醉骑麇。俗艳羞三妇，天姿冠八垠。青萝烟外睇，只解媚夫君。